5 Negara Asia Yang Pernah Diserang Gelombang Kedua Covid-19

Suasana di negara kita semakin beransur-ansur pulih seperti biasa, sehinggakan kami sendiri di Iluminasi berhenti membicarakan tentang Covid-19.

Ini banyak dibantu daripada kejayaan pihak perubatan dan pentadbiran negara kita, yang harus dipuji berjaya meredakan kebimbangan terhadap pandemik yang melanda disokong kuat keberkesanan sistem perubatan kita.

Walaupun begitu, bukan semua negara Asia sudah berada dalam 'mood' sama. Ada negara ketika ini sedang mengalami serangan gelombang kedua, menyebabkan banyak usaha telah dijalankan terpaksa dihentikan.

Berikut adalah lima negara Asia yang sedang atau diramalkan bakal mengalami gelombang kedua wabak virus corona.

China mengalami gelombang kedua Covid-10 selepas jangkitan dilaporkan di sebuah kawasan pasar terletak di Beijing pada 11 Jun 2020. Penemuan itu mengakibatkan berlakunya penambahan kes baru sebanyak 328 kes kesemuanya.

Jangkitan ini memecahkan rekod sifar kes China, yang sudah kosong selama 56 hari sebelum itu.

Kerajaan China segera mengambil langkah memperkenalkan semula kawalan pergerakan ke atas Beijing, sebelum mengerahkan kajian dilakukan ke atas sumber jangkitan iaitu Pasar Xinfadi yang terletak di Fengtai.

Dalam memastikan tiada jangkitan seterusnya berlaku, untuk tempoh beberapa minggu selepas jangkitan dilapor, pihak perubatan China berjaya menguji 7 juta penduduk Beijing dibantu dengan penutupan semula sekolah, salon dan kedai makanan.

Pada 1 Julai 2020, kerajaan China mengumumkan hanya satu kes baru ditemui di sekitar kawasan tersebut. Ketika ini, perintah kuarantin 28 hari mandatori diperkenalkan di Beijing dan masih berjalan, kepada semua individu yang direkodkan pernah berdekatan dengan pesakit yang ditemui positif.

Korea Selatan menjadi antara negara paling dipuji keberkesanan mereka dalam menangani jangkitan Covid-19 pada peringkat awalnya. Mereka berjaya mengawal penularan gelombang pertama sehingga perlahan sejak Mei 2020 lagi.

Dalam ucapan penghargaan atas usaha mereka, Presiden Moon Jae-in turut mendabik dada atas kejayaan negara itu menjalankan apa yang beliau istilahkan sebagai 'K-Quarantine', mengambil nama jolokan muzik popular mereka K-Pop.

Bagaimanapun, kes di Korea Selatan yang telah reda mula hangat semula sekitar 22 Jun 2020, dengan penemuan beberapa kluster baru di Seoul; memerlukan pengenalan semula larangan berkumpul serta penutupan beberapa lokasi awam.

Pada 2 Julai 2020, jumlah kes baru di Korea Selatan mencatatkan jumlah tertinggi dalam tempoh 2 minggu sebelumnya - selepas 50 kes baru dilaporkan, 44 daripadanya merupakan jangkitan individu tempatan.

Pada penghujung bulan Jun, Jepun dilaporkan sudah bersedia untuk mengalami gelombang kedua Covid-19, selepas jumlah kes mencecah 55 kes; kadar tertinggi pernah di alami dalam tempoh beberapa bulan.

Kali terakhir Jepun menampakkan jumlah kes melebihi 50 adalah pada 5 Mei 2020, membolehkan kerajaan Jepun menarik perintah kawalan pergerakan pada 25 Mei 2020.

Disebabkan oleh turun naik jumlah kes terbaru yang agak membimbangkan, kerajaan Jepun kembali meletakkan kawasan-kawasan sesak seperti Tokyo dalam situasi berjaga-jaga.

Sekiranya jumlah kes baru jangkitan kembali mencecah 70, beberapa larangan akan kembali dilaksanakan. Pada 2 Julai 2020, kerajaan Jepun mengesahkan pertambahan 107 kes baru, angka tertinggi dalam tempoh 2 bulan.

Apa yang menakutkan, di antara 107 kes baru ini - 70% daripadanya melibatkan individu berusia 20 ke 30-an. Setakat ini belum ada cadangan untuk Jepun memperkenalkan kembali perintah larangan pergerakan.

Ketika negara kita sudah boleh menarik nafas lega, jiran besar kita itu pula baru saja merekodkan jumlah kes baru tertinggi pada tarikh 2 Julai 2020, dengan penemuan 1,624 kes.

Itu adalah angka tertinggi pernah dicapai semenjak Indonesia melaporkan jumlah kes sejak 2 Mac 2020.

Apa yang sangat membimbangkan; walaupun angka kes baru di Indonesia masih melebihi jumlah 1,000 kes sejak 12 Jun dengan konsisten; beberapa wilayah sudah mula meringankan peraturan kawalan, seperti di Jawa dan Jakarta.

Jawa Timur diisytiharkan sebagai kawasan paling terjejas teruk, disebabkan oleh kepulangan masyarakat bandar kembali ke desa untuk hari raya yang akhirnya menyebabkan jumlah kes di sana memuncak dan kekal tertinggi.

Pada 28 Jun 2020, Presiden Joko Widodo mengeluarkan kenyataan keras akan bertindak memecat atau memansuhkan mana-mana ahli kabinet dan agensi kerajaan yang masih memandang ringan krisis yang sedang dihadapi mereka.

Harapnya, arahan itu tidak membawa kepada pergolakan politik di sana.

Kerajaan India pada penghujung bulan Mei mengumumkan rancangan untuk melonggarkan perintah kawalan mereka disebabkan desakan ekonomi, bermula pada 8 Jun 2020.

Kelonggaran ini membolehkan industri yang terjejas kembali aktif serta aktiviti keagamaan di rumah-rumah ibadat, berjalan seperti biasa. Bagaimanapun kelonggaran ini membawa kepada pertambahan kes yang agak mendadak.

Chennai, ibu negeri Tamil Nadu terpaksa memperkenalkan semula kawalan pergerakan di daerah tersebut beserta beserta daerah berdekatan. Kebenaran hanya diberikan untuk setiap individu keluar 2km saja, dari lokasi kediaman mereka.

Pada 26 Jun 2020, India melepasi tahap 500,000 kes buat kali pertama dengan hampir 16,000 kematian. Selepas tempoh seminggu, angka itu meningkat kepada 620,000 dengan 18,200 kematian sehingga 2 Julai 2020.

Tidak dapat dinafikan ketika pengumuman kelonggaran kawalan pergerakan dilakukan kerajaan India, wujud petanda jumlah kes mereka sudah mula menurun. Namun banyak pihak juga sejak awal sudah meramalkan kelonggaran yang ada serta penemuan kes baru yang layak dikatakan masih tinggi, hanya akan menyebabkan penularan lebih teruk di India.

Satu perkara yang membezakan India dengan negara lain yang terjejas teruk adalah kemampuan pasukan perubatan mereka menangani kes jangkitan dengan berkesan. Kadar kematian di India jauh lebih rendah berbanding Brazil, Sepanyol, Itali dan United Kingdom.

Brazil dan Sepanyol khasnya berdepan kesukaran disebabkan pergolakan politik yang berlaku, serentak dengan pandemik yang melanda. Brazil ada kisah mereka. Sementara Sepanyol pula lebih kompleks masalahnya.


1 Julai 2020 : Tarikh Tamatnya Kebebasan Hong Kong

Sesuatu yang telah lama dijangkakan akan berlaku, akhirnya telah berlaku. Kerajaan China akhirnya telah memulakan gerakan mereka untuk mengawal kembali Hong Kong sepenuhnya.

Realiti baru yang perlu diterima oleh masyarakat Hong Kong adalah sesuatu yang sangat sukar dihadam, selepas negeri mereka (atau negara mereka?) mula kehilangan kuasa autonomi serta kebebasan sivil yang telah menjadi teras sistem sosial mereka, meletakkan Hong Kong kini hanyalah sebagai sebahagian daripada wilayah China.

Undang-undang kawalan ke atas Hong Kong yang baru saja diisytihar dilaksanakan bermula pada 1 Julai 2020, sempena sambutan ulang tahun penyerahan semula Hong Kong kembali kepada China - diramal akan mengubah banyak perkara tentang pulau kecil itu.

Sejak awal tahun 2020, gesaan agar mana-mana rakyat Hong Kong yang mampu untuk berpindah keluar, mula kedengaran dengan lebih kerap.

Gesaan ini berpunca daripada banyak tindakan kerajaan China yang dilihat sebagai agresif, dalam menyelesaikan beberapa isu yang wujud dalam pentadbiran mereka. Salah satunya adalah isu Hong Kong dan sistem satu negara, dua sistem yang diamalkan mereka.

Permohonan pertukaran warganegara melibatkan warga Hong Kong yang hendak berhijrah terus ke negara luar seperti Taiwan, meningkat mendadak dalam tempoh beberapa tahun kebelakangan ini.

Selepas undang-undang baru itu mula beroperasi di Hong Kong, pada 1 Julai 2020 - kerajaan Britain mengumumkan program yang akan melayakkan mana-mana warga Hong Kong yang lahir semasa Hong Kong masih di bawah pentadbiran Britain berpindah ke sana selama 5 tahun, sebelum dibenarkan memohon kewarganegaraan penuh.

Tindakan ini dilihat sebagai tindak balas Britain ke atas China yang dilihat melanggar perjanjian yang dimeterai mereka pada tahun 1997, untuk membenarkan Hong Kong kekal bebas tanpa campur tangan China sehingga tahun 2047.

Ironinya langkah Britain ini memberikan jalan keluar kepada generasi terdahulu, tetapi akan menyekat dan mengekalkan generasi muda Hong Kong khasnya kumpulan aktivis pelajar yang kerap melakukan bantahan; kekal di bawah pentadbiran China.

Undang-undang baru itu yang diwartakan pada 30 Jun 2020 dan mula berkuatkuasa pada 11 malam hari yang sama, menggariskan beberapa larangan yang dipercayai akan mengubah Hong Kong sepenuhnya.

Perubahan yang dijangka akan memberikan impak paling besar, adalah melalui penubuhan Jawatankuasa Keselamatan Nasional Hong Kong dalam jangka masa terdekat.

Dengan penubuhan jawatankuasa tersebut, China kini akan mempunyai akses mudah untuk memperkenalkan apa saja dasar atau akta, yang dirasakan akan melindungi atau membantu menjaga kepentingan China di Hong Kong.

Apa yang sangat penting dan paling ditakuti, jawatankuasa ini mampu bertindak di luar bidang kuasa undang-undang asas Hong Kong, tanpa perlu melalui mematuhi ketetapan yang sudah diamalkan seperti sistem semakan mahkamah tempatan sedia ada.

Kita tidak perlu menunggu lama untuk mendengar perubahan yang telah berlaku.

Pada hari pertama undang-undang baru ini dilaksanakan iaitu 1 Julai 2020, polis Hong Kong yang kini menerima sokongan penuh akta baru tersebut telah melakukan lebih 370 tangkapan ke atas pihak yang menunjuk perasaan.

Tangkapan pertama dipercayai berlaku ke atas sekumpulan penunjuk perasaan yang memegang sepanduk mendesak kemerdekaan Hong Kong dilaksanakan.

Tindakan agresif polis Hong Kong ini dikatakan berjaya menggagalkan tradisi tunjuk perasaan Hong Kong setiap 1 Julai, buat kali pertama selepas penyerahan pulau itu kembali kepada China.

Bagi mereka yang tidak tahu, 1 Julai setiap tahun warga Hong Kong akan mengadakan tunjuk perasaan besar-besaran bagi membantah campur tangan China ke dalam negara mereka.

Berbeza dengan sambutan tahun lepas yang disertai puluhan ribu warga Hong Kong, sambutan tahun ini berlaku dalam skala lebih kecil disebabkan kebimbangan peserta untuk turun.

Polis Hong Kong dilaporkan mendapat kebenaran untuk menahan mana-mana individu yang membawa sepanduk, bendera atau melaungkan slogan yang menjurus kepada tema kemerdekaan Hong Kong.

Mana-mana pihak yang didapati bersalah menjaja slogan pemisahan atau kemerdekaan Hong Kong, boleh dipenjarakan minima 3, 5 dan 10 tahun hukuman atau lebih teruk, seumur hidup.

Salah satu perkara yang paling membimbangkan warga Hong Kong ketika ini, adalah pelaksanaan undang-undang tersebut dilaporkan akan mengambil kira apa saja bukti yang ada dalam proses dakwaan - sepanjang dua tahun sebelum pengenalan undang-undang tersebut.

Ini bermakna apa saja dokumen, tulisan media sosial, bendera, poster dan hasil tulisan yang bersifat anti China atau pro-kemerdekaan Hong Kong sepanjang tempoh 1 Julai 2018 sehinggalah 30 Jun 2020 boleh digunakan bagi membuktikan seseorang itu melanggar undang-undang.

Disebabkan itulah pada ketika ini mana-mana warga Hong Kong yang tiada jalan keluar, sibuk 'membersihkan' rekod-rekod mereka. Parti-parti serta gerakan NGO yang bersifat pro-demokrasi seperti parti Demosisto mengumumkan pembubaran organisasi mereka.

Aktivis-aktivis yang bergerak melalui media sosial juga sedang menyelongkar semula semua status yang telah mereka muat naik, khasnya yang berkait dengan slogan tanda pagar popular #HKprotest yang kerap kali menjadi simbol mereka.

Apa yang paling dibimbangi ketika ini boleh berlaku, adalah usaha netizen 'keyboard warrior' pro-China di kalangan warga Hong Kong yang akan menggunakan bukti-bukti digital yang ada untuk mengugut mana-mana individu yang dirasakan tidak sependapat dengan mereka selama ini.

The Law of the People's Republic of China on Safeguarding National Security in the Hong Kong Special Administrative Region


Sejarah dan Asal Usul Durian Musang King

Bagi peminat durian, jika diberi pilihan dan mempunyai duit yang mencukupi, sudah tentulah durian Musang King yang menjadi pilihan. Rasanya yang berlemak dan berkrim menjadikannya sebagai antara baka durian yang terbaik dan sangat popular di Malaysia.

Walau bagaimanapun, sekiranya mahukan durian yang lebih murah tetapi memiliki rasa yang terbaik, maka durian baka lain seperti Sultan (D24), Udang Merah (D175) atau Durian IOI (D168) pun suda cukup enak. Semuanya bergantung pada kemampuan masing-masing.

Ketika ini, ramai peminat durian Musang King atau kodnya D197 menyangka bahawa durian Musang King ini berasal dari Pahang atau lebih tepat lagi di Bentong dan sekitar Raub. Walaupun banyak ladang durian Musang King di kedua tempat ini, tahukah anda bahawa asal-usul klon durian Musang King ini sebenarnya berasal dari Kelantan?

Benar, baka terawal buah ini sebenarnya berasal dari Kelantan atau lebih tepat lagi daerah Tanah Merah!

Walaupun lebih dikenali dengan nama Musang King, nama sebenarnya adalah Raja Kunyit. Induk terawal klon durian ini dipercayai ditanam di sekitar kawasan Pulau Raya yang terletak berdekatan dengan pekan Tanah Merah Kelantan.

Mengikut sejarah, induk pokok ini dipercayai ditanam sekitar tahun 1800 oleh Chung Chun Seng, seorang lelaki berbangsa Cina yang telah bermigrasi ke kawasan tersebut sekitar tahun 1790.

Ditanam sekitar tahun 1800, induk pohon ini hidup lebih 100 tahun sebelum ianya mati pada tahun 1974 akibat dipanah petir. Walau bagaimanapun, "legasi" baka pokok ini berjaya diselamatkan kerana sebelum dipanah petir, seorang pekebun bernama Wee Chong Beng sempat mengambil tunasnya dan membiak mata tunas baka ini.

En. Wee Chong Beng kemudiannya telah mula menanam baka durian ini dalam ladang seluas 4 ekar di Kampung Jelatok, Tanah Merah sekitar tahun 1970. Pada ketika itu, tiada siapa yang mengetahui keistimewaaan durian Raja Kunyit ini dan beliau hanyalah menjual buah ini disekitar kawasan Kota Bharu dan Tanah Merah.

Kemudian, pada tahun 80an baka durian ini mula di tanam di beberapa kawasan sekitar antaranya di beberapa tempat di Pahang dan Gua Musang. Dari situ, baka ini mula tersebar dan dikenali ramai di seluruh Malaysia.

Seorang pengguna Facebook, Muhammad Syafiq Ibrahim baru-baru ini telah berkongsi satu info yang dianggap sebagai “surat beranak” kepada durian Raja Kunyit ini.

Menurut beliau, durian ini telah didaftarkan di Cawangan Pembangunan Komoditi Serdang pada tahun 1993 di bawah nama Wee Chong Beng. Pegawai yang bertanggungjawab mendaftarnya adalah En. Ibrahim bin Ismail dari Stesen Cawangan Komoditii Pejabat Pertanian Batang Merbau, Tanah Merah, Kelantan.

Menurut En. Ibrahim, apa saja nama yang diberikan tetapi mempunyai ciri-ciri Raja Kunyit seperti bahagian bawahnya yang menyerupai bentuk tapak sulaiman, pangkal tangkainya tidak berduri, bentuk isi durian seperti kucing tidur dengan rasa lemak manis dan sedikit pahit serta mempunyai tangkai yang lebih besar daripada durian klon yang lain adalah dari klon D197 (Raja Kunyit).

Sementara itu, sekiranya anda ke Tanah Merah bolehlah datang ke Kampung Pulau Raya untuk melihat sendiri pohon induk durian Raja Kunyit ini.

Malah, telah dibina satu tugu di lokasi asal Raja Kunyit ini dengan tulisan yang berbunyi seperti berikut:

"Lokasi asal durian Kunyit sejarah nenek moyang Chung Chun Seng berasal dari Negara China wilayah Hokkien. Telah berhijrah ke Pulau Raya Tanah Merah pada tahun 1790. Chung Chun Seng telah menanam pokok Durian Kunyit di lokasi ini. Ukur lilit pohon durian Kunyit sebenarnya 95 inci. Pokok asal durian Kunyit ini mati pada tahun 1974. Chung Teng Bun yang mewarisi sehingga sekarang.

Sejak 1980 lagi durian Kunyit tersohor merata dunia. Ramai pengunjung datang melawat lokasi asal durian Kunyit di Kampung Pulau Raya Tanah Merah Kelantan Malaysia.

Walaupun didaftarkan sebagai "Raja Kunyit", klon durian ini lebih dikenali ramai dengan nama Musang King. Malah, jangan terkejut kerana kebanyakan peminat Musang King sendiri tidak tahu bahawa klon durian ini didaftarkan atas nama Raja Kunyit.

Menurut Mohd Auzaie Komarudin, Penolong Pengarah Bahagian Hortikultur Jabatan Pertanian Serdang masyarakat Cina tempatan menggelarkan durian ini sebagai Mao Shan Wang, yang bermaksud raja kucing gunung iaitu merujuk kepada bentuk isi durian yang mirip posisi seekor kucing sedang tidur.

Lama-kelamaan, panggilan itu terus melekat dan mula digunakan secara meluas sehingga perkataan ‘mao shan’ ditukar kepada sebutan "musang" (perhatikan perkataan ini mempunyai bunyi hampir sama).

Sementara itu, perkataan ‘wang’ ditukar kepada "King" sehingga dikenali sebagai Musang King hingga kini. Pada masa kini, beberapa tempat di Raub antaranya Sg. Klau dan Sg. Ruan dikenalpasti antara kawasan yang menjadi lokasi popular klon durian Musang King ini.


28 Daerah Paling Miskin di Malaysia

Kemiskinan merupakan salah satu masalah utama yang cuba diatasi oleh setiap negara, khasnya apabila melibatkan negara kita.

Pelan Rancangan Malaysia yang dibentuk sejak mula telah pun menggariskan pembasmian kemiskinan sebagai salah satu cabang utama pembangunan negara, dalam memastikan agar setiap warganegara kita dapat merasai kehidupan yang lebih baik.

Namun saban tahun, didapati jurang yang ada seakan sangat sukar untuk dirapatkan khasnya apabila melibatkan kawasan-kawasan yang layak dikategorikan sebagai daerah termiskin negara kita.

Kajian berkenaan daerah atau negeri termiskin di negara kita, setiap kali apabila dilaporkan - pasti akan menimbulkan kontroversi.

Ini kerana di kalangan ahli masyarakat kita sendiri, sama ada mereka yang terlibat secara langsung atau tidak langsung dengan pentadbiran; enggan tempat asal mereka dikategorikan sebagai daerah termiskin Malaysia.

Walaupun begitu, kita harus menerima realiti akan wujud perbezaan antara status daerah ke daerah di seluruh Malaysia, yang akan meletakkan sesetengah daerah ke dalam kelompok ini.

Berpandukan kepada garis panduan purata median pendapatan mengikut negeri, jelas sekali negara kita telah berjaya mengurangkan peratusan kemiskinan sejak dekad 90-an dengan berkesan. Pada tahun 1999, peratusan rakyat miskin mencecah 7.5% tetapi secara konsisten menurun ke tahun dengan tahun 2016 mencatatkan hanya 0.4%.

Purata pendapatan dikalangan ahli masyarakat juga meningkat setara, namun kumpulan T20 mengalami kenaikan lebih tinggi berbanding M40 dan B40, menyebabkan wujudnya jurang pendapatan antara ahli masyarakat kita yang perlu diperbaiki.

Negeri mana yang paling berjaya membawa perubahan dalam tempoh empat dekad, memperbaiki purata pendapatan per kapita negeri masing-masing? Siapa tahu?

Di antara kesemua negeri di Malaysia termasuk WP Kuala Lumpur (kecuali Labuan) negeri paling berjaya meningkatkan taraf hidup penduduk mereka adalah Terengganu.

Terengganu duduk di tangga ke 10 pada dekad 70-an sebelum mengalami peningkatan mendadak naik ke tangga ke 3 satu dekad selepasnya, sebelum menjadi negeri ketua tertinggi pada era 1990 sehingga 2000.

Kini Terengganu berada di kedudukan ke 8 selepas Putrajaya dan Labuan diambil kira. Tahniah Terengganu!

Antara negeri lain berjaya memperbaiki kedudukan ekonomi mereka adalah Pulau Pinang yang naik ke tangga ke tiga dalam tempoh 3 dekad bermula era 1970 dan juga Johor yang bermula pada tangga ke 8 dalam era 70-an.

WP Kuala Lumpur kekal kedudukan pertama dalam tempoh ini, sesuai dengan kedudukannya sebagai ibu negara kita.

Sabah pula menjadi negeri paling teruk jatuh, duduk di kedudukan ketiga pendapatan purata per kapita ketika dekad 1970-an sebelum turun ke tangga ke 7 dan kekal di tangga ke 12 untuk dua dekad terakhir yang telah kita lalui.

Apa yang telah berlaku di Sabah? Ada sesiapa boleh tolong jelaskan?

Dalam kenyataan awal tahun 2019, Menteri Pembangunan Luar Bandar (ketika itu) Datuk Seri Rina Harun mengumumkan senarai daerah-daerah termiskin yang berjaya dikenalpasti pihak Kementerian.

Kesemua daerah majoritinya terletak di empat buah negeri di Malaysia iaitu Kedah, Kelantan, Sabah dan Sarawak. 7 di Kelantan, 3 di Kedah, 1 di Pahang, 5 di Sabah dan 13 di Sarawak.

Menerusi kenyataan tersebut, Kementerian Pembangunan Luar Bandar juga mengumumkan perancangan untuk memajukan infrastruktur kesemua daerah terlibat, bagi membolehkan penduduk di sana keluar daripada perangkap kemiskinan.

Namun seperti yang kami nyatakan, kenyataan seperti ini pasti akan mengundang kontroversi daripada pihak yang terlibat.

Itulah yang berlaku selepas Pakan yang terletak di Sarawak, diisytiharkan sebagai daerah paling miskin di Malaysia. Lebih perit, Sarawak dikatakan mempunyai 7 daripada 10 daerah paling miskin di seluruh Malaysia.

Selepas Kementerian Pembangunan Luar Bandar mengumumkan dapatan mereka bahawa Pakan yang terletak di Sarawak merupakan daerah paling miskin di negara kita, bantahan mula disuarakan ahli Dewan Undangan Negeri Pakan, Tan Sri William Mawan Ikom.

Bagi beliau, hasil kaji selidik yang dijalankan oleh Kementerian Pembangunan Luar Bandar tidak tepat serta jauh berbeza dengan pembangunan yang dikecapi masyarakat Pakan. Menurut beliau, sebanyak 98% kediaman dan premis di Pakan kini telah menerima bekalan elektrik dan 60% telah disambungkan dengan bekalan air bersih.

Untuk berlaku adil, kenyataan yang dibuat Kementerian Pembangunan Luar Bandar itu berdasarkan kepada kaji selidik, yang meletakkan purata pendapatan per kapita penduduk Pakan paling rendah di Malaysia, iaitu hanya pada kadar RM2,760 sebulan.

Timbalan Ketua Menteri Sarawak, Tan Sri Datuk Amar Dr. James Masing pula menyangkal ketepatan laporan yang dikeluarkan, menyifatkan apa yang dilaporkan tidak sama dengan apa yang dapat dilihat di 10 daerah di Sarawak yang dikategorikan sebagai daerah termiskin di Malaysia.


Sindrom X : Penyakit Misteri Yang Menyebabkan Manusia Kekal Muda

Ramai antara kita khasnya wanita, tercari-cari kaedah untuk menjadikan kita lebih muda agar keremajaan dapat dikekalkan.

Daripada satu perspektif yang jauh berbeza, wujud juga satu kumpulan manusia lain yang sedaya-upaya mahu menjadi dewasa tetapi gagal disebabkan oleh abnormaliti tubuh sendiri.

Kisah-kisah tentang penyakit unik ini yang sehingga kini belum dapat dikenalpasti punca penyebabnya, membingungkan penyelidik perubatan. Disebabkan itulah, penyakit ganjil ini dinamakan sebagai Sindrom X.

Apabila sesuatu penyakit gagal dikenalpasti punca sehingga mengakibatkan kegagalan untuk penyelidik menamakannnya dengan betul, penyelidik akan melabelkan sindrom tersebut sebagai 'Sindrom X'.

Oleh sebab itulah jika anda mencari tentang sindrom X, akan wujud beberapa jenis sindrom penyakit yang berbeza-beza, namun antara sindrom X yang sangat unik; adalah sejenis abnormaliti yang menghalang seseorang individu daripada mengalami proses penuaan secara semulajadi.

Penyakit ini sangat jarang untuk ditemui dan hanya dalam beberapa tahun lepas pengkaji berjaya memahami dengan lebih baik apa sebenarnya yang telah menimpa mereka.

Ditemui kali pertama pada seorang wanita bernama Brooke Greenberg yang disahkan menghidap sindrom X, penemuan pertama ini membuka kepada lebih banyak penemuan kes-kes serupa; membantu kita lebih memahami mutasi yang telah berlaku kepada gene-gene dalam tubuh penghidapnya.

Hasil daripada semua kajian inilah, pada tahun 2017 penyakit ganjil ini diberikan nama 'neotenic complex syndrome' atau NCS.

Cuba anda lihat gambar di atas dan teka, yang mana kakak dan yang mana adiknya? Percayakah anda, kanak-kanak kecil yang sedang didukung itu merupakan kakak kepada remaja tersebut?

'Kanak-kanak' yang sedang anda lihat itu adalah seorang wanita berusia 20 tahun ketika gambar itu diambil bernama Brooke Greenberg, didukung oleh adiknya Carly Greenberg yang berusia 17 tahun.

Dilahirkan pada tahun 1993, Brooke lahir dalam keadaan tidak sempurna akibat berat badan yang kurang serta masalah pada pinggangnya. Bagaimanapun, Brooke membesar seperti biasa selepas itu dan dia selamat menjalani pembedahan bagi membetulkan pinggangnya.

Tumbesarannya mula terhenti semasa Brooke berusia lebih 4 tahun dan beratnya tidak pernah bertambah, kekal pada tahap 7.7 kg.

Usaha kedua ibu bapanya bagi mengenalpasti apa sebenarnya yang menyebabkan anak mereka seolah-olah dibekukan oleh masa, gagal membawa sebarang petunjuk. Pelbagai kaedah cuba diperkenalkan seperti suntikan hormon, diet, terapi dan bermacam lagi ikhtiar namun Brooke kekal sebesar itu.

Semua ujian yang dijalankan ke atas beliau mendapati dia normal. Hanya selepas ujian genetik dijalankan ke atas beliau, didapati Brooke mempunyai abnormaliti ke atas tiga gene yang telah mengalami mutasi.

Ketiga-tiga gene ini belum pernah ditemui dalam populasi dunia dan dua daripadanya berkait dengan proses penuaan seseorang.

Penemuan Greenberg pada tahun 2001 menemukan lebih ramai pesakit yang mengalami masalah hampir serupa dengan beliau.

Apa yang aneh, walaupun mereka mengalami simptom-simptom yang sama dengan Brooke, punca mereka kekal muda pula berbeza-beza.

Salah seorang daripadanya adalah Gabrielle Williams atau 'Gabby' yang lahir pada tahun 2004. Lahir dengan kecacatan otak serta hati, usia Gabby pada awalnya diramalkan singkat kerana kecacatan yang ada. Bagaimanapun usia Gabby nyata lebih panjang. Dia terus hidup walaupun mempunyai tubuh yang lebih mirip seorang bayi berusia satu tahun.

Bagi Nicky Freeman, nasibnya lebih baik. Kelihatan seperti seorang budak berusia 10 tahun, Nicky yang sudah berusia lebih 40 tahun dapat menjalani hidup yang panjang walaupun pada awalnya diramalkan tidak dapat hidup lama.

Bagaimanapun Nicky tidak mempunyai kebolehan untuk bertutur, sebaliknya hanya bergantung dengan bahasa isyarat.

Apa yang membezakan kes Nicky dengan penyakit yang menimpa Brooke dan Gabby, Nicky dilaporkan masih lagi membesar - tetapi dalam kadar yang sangat perlahan.

Nicky mempunyai saiz sebesar budak 10 tahun pada usia 40 tahun, mengalami pertambahan ketara berbanding saiznya pada usia 16 tahun yang sama dengan kanak-kanak 4 tahun.

Disebabkan tubuh Nicky mengambil masa 4 tahun untuk dia membesar 1 tahun, apa yang dibimbangi ibunya adalah kemungkinan jangka hayat Nicky menjadi lebih panjang berbanding manusia lain.

Brooke Greenberg meninggal dunia pada 24 Oktober 2013, tidak lama selepas gambarnya yang kami kongsikan di atas diambil.

Disebabkan oleh kondisinya sebelum meninggal dilaporkan bertambah uzur sedikit demi sedikit, penyelidik dan pakar perubatan bergegas cuba mendapatkan apa saja sampel yang boleh diperolehi bagi membantu kita lebih memahami apa yang dihadapinya.

Setakat ini, kes-kes serupa dilaporkan lebih banyak berlaku melibatkan individu wanita namun turut sama melibatkan individu lelaki.

Belum jelas apa sebenarnya punca kenapa penuaan seseorang boleh terbantut atau diperlahankan secara ekstrim, kerana setiap kes pesakit menemui faktor yang berlainan dan jarang kekal konsisten.

Nasib Gabby dan Nicky kurang jelas, sama ada masih hidup atau telahpun meninggal dunia.

Apa yang nyata, kajian-kajian yang masih dijalankan ke atas pesakit Sindrom X serupa didakwa bakal membantu kita untuk lebih memahami perkara-perkara yang menentukan faktor penuaan seseorang.

Secara tak langsung pemahaman terhadap faktor tersebut, turut sama akan membantu kita untuk lebih memahami bagaimana untuk mengekalkan keremajaan seseorang. Bagaimanapun, topik itu kita simpan untuk artikel lain lah.


5 Wilayah Yang Kedudukannya Terpisah Jauh Dari Negara Asalnya

Berdasarkan faktor sejarah dan peperangan, wujud beberapa kawasan unik yang hakmiliknya diserah kepada kuasa asing.

Selain itu, kewujudan pelbagai komplikasi seperti perjanjian dan tukaran hak milik yang berjaya dicapai, turut membentuk situasi di mana sesebuah negeri atau wilayah terpisah - mengakibatkan sesebuah kawasan terkeluar daripada negara asalnya.

Negeri-negeri yang terpisah ini digelarkan sebagai 'exclave' atau eksklaf, boleh wujud dalam beberapa situasi, sama ada eksklaf penuh atau ekslaf separa.

Tahukah anda tentang kawasan-kawasan eksklaf penuh, yang hanya boleh dijejaki penduduk asal - hanya selepas mereka merentasi negara lain sebelumnya?

Nakchivan diletakkan di bawah kerajaan Azerbaijan, namun berkongsi sempadan dengan 3 negara berbeza iaitu Armenia, Iran dan Turki tanpa bersambung dengan negara asalnya sendiri.

Wilayah itu terpisah disebabkan perebutan yang berlaku antara Armenia dan Azerbaijan, sebelum Kesatuan Soviet (USSR) menjajah kedua-dua negara.

Mahu menyelesaikan pertelagahan itu, USSR menyerahkan Nakchivan kepada Azerbaijan, sementara Armenia pula menerima Zanzegur pada tahun 1920.

Pembahagian itu kekal walaupun berlaku kejatuhan USSR pada tahun 1991 dan Nakchivan terus terpisah daripada negaranya, sehingga kini.

Salah satu titik sempadan paling aneh di dunia, pekan Baarle-Nassau yang terletak di selatan Belanda merupakan pekan yang terbahagi kepada beberapa eksklaf yang berbeza antara Belgium dan Belanda.

Baarle-Nassau terletak dalam Belanda, namun didalamnya eksklaf milik Belgium yang dikenali sebagai Baarle-Hertog.

Apa yang lucu, di dalam Baarle-Hertog pula wujud beberapa eksklaf kecil milik Belanda pula.

Semuanya berpunca daripada perjanjian di antara pemerintah Breda dengan Brabant pada abad ke 16, yang membahagi dan menukarkan hak milik kawasan di dalamnya antara mereka - mengakibatkan keadaan itu kekal sehingga sekarang.

Sebuah pekan kecil yang tenang, Llivia terletak di Perancis dengan jarak 5 kilometer daripada negaranya Sepanyol.

Situasi itu kekal sebegitu sudah lebih 350 tahun lamanya. Kenapa Llivia kekal milik Sepanyol walaupun berada dalam kawasan Perancis?

Selepas perang antara Sepanyol dan Perancis yang dikenali dengan nama Perang 30 Tahun, Sepanyol yang tewas bersetuju untuk menandatangani perjanjian antara kedua negara, menyerahkan 33 kampung mereka kepada Perancis.

Atas statusnya ketika itu sebagai sebuah pekan, Llivia tidak tertakluk kepada perjanjian tersebut menyebabkan pekan tersebut tidak disenaraikan dalam penyerahan menyebabkan Llivia dikelilingi tanah yang jadi milik Perancis, mengasingkannya daripada Sepanyol hingga kini.

Sebuah kawasan kecil hanya seluas 2.68 km persegi, Campione d'Italia terletak dalam Switzerland tetapi tertakluk di bawah bidang kuasa kerajaan Itali.

Perjanjian pada tahun 1798 bagi membentuk persekutuan Swiss memberikan pilihan kepada penduduk Campione untuk masuk ke dalam persekutuan baru itu atau kekal dengan kerajaan sedia ada ketika itu iaitu kerajaan Lombardy.

Mereka memilih untuk kekal dengan Lombardy sebelum Lombardy diserah kepada kerajaan Sardinia, yang seterusnya mengekalkan Campione di bawah Itali dalam zaman moden semasa usaha penyatuan Itali dimulakan.

Eksklaf kedua yang ada di Switzerland, Büsingen am Hochrhein merupakan sebuah kawasan seluas 7.62 km persegi milik kerajaan Jerman.

Perang antara Austria dan Swiss pada abad ke 18 mengakibatkan Austria menjual kawasan tersebut kepada pemerintahan kanton di Zurich, memindahkan hak milikan Busingen sebelum Empayar Jerman mengisytiharkan Busingen sebagai jajahan mereka pada tahun 1870.

Dalam referendum tahun 1919, 96% penduduk Busingen bersetuju untuk menyertai Switzerland namun disebabkan ketiadaan tanah ganti bagi membolehkan pertukaran berlaku antara Switzerlang dan Jerman, Busingen terus kekal di bawah penguasaan kerajaan Jerman.

Sehingga kini di kalangan penduduk Busingen dilaporkan masih berharap mereka dapat menyertai Switzerland secara rasmi.

Nota - kami tidak menyenaraikan Brunei dan Temburong, kerana rakyat Brunei boleh berulang alik antara dua kawasan itu, tanpa melalui negara kita.


Microdots : Kod Sekuriti Tersembunyi Dalam Setiap Hasil Cetakan Printer Anda

Salah satu perbuatan jenayah yang sangat dibimbangi oleh kerajaan-kerajaan di seluruh dunia, adalah aktiviti percetakan wang kertas palsu.

Dengan perkembangan teknologi yang memudahkan mana-mana individu mempunyai akses kepada mesin pencetak, kebimbangan ini menjadi semakin nyata sehingga memerlukan satu bentuk campur tangan drastik diusahakan, bagi memastikan sindiket wang palsu berjaya dikawal.

Untuk memastikan keberkesanan kawalan ini, pengeluar pencetak beserta kerajaan-kerajaan dunia bekerjasama secara rahsia - membangunkan satu teknologi yang tersembunyi berpuluh tahun lamanya, sebelum dibongkarkan kepada masyarakat dunia.

Pada Oktober tahun 2004, majalah teknologi (ketika itu) PC World menerbitkan sebuah artikel berkenaan kejayaan pasukan penyiasat Belanda mengenalpasti sindiket percetakan wang palsu dengan menggunakan teknologi yang tidak dinyatakan dengan jelas.

Apa yang membingungkan pembaca ketika itu, pengakuan jurucakap Polis Belanda yang mengakui mereka bukan saja telah berjaya mengenalpasti ahli kumpulan sindiket tersebut - malahan tahu pencetak apa yang digunakan dan sedang menjejaki siapa pemilik pencetak tersebut.

Kenyataan itu menimbulkan pelbagai tanda tanya serta kontroversi, kerana orang ramai ingin mengetahui apakah teknologi yang telah digunakan oleh Polis Belanda sehingga begitu rapi sekali penyiasatan mereka.

Wartawan dan media cuba mendesak bagi mendapatkan jawapan, sehinggalah PC World sekali lagi menerbitkan sebuah artikel pada bulan November 2004 memberikan pembayang kepada satu rahsia yang telah disembunyikan daripada pengetahuan orang awam, khasnya pengguna mesin cetak selama ini.

Semua mesin pencetak laser sebenarnya akan mencetak kod tersembunyi dalam semua cetakan yang dibuat, mengandungi pelbagai informasi tentang mesin tersebut setiap masa.

Dalam artikel tersebut, Peter Crean, penyelidik di syarikat Xerox yang merupakan salah sebuah pengeluar mesin cetakan terbesar dunia - menjelaskan mesin pencetak laser keluaran mereka, mempunyai fungsi tersembunyi yang tidak diberitahu kepada umum - mengesahkan apa yang dinyatakan Polis Belanda.

Semua dokumen yang dicetak mempunyai titik-titik kuning bersaiz 0.004 inci disembunyikan, antara huruf-huruf yang ada dalam setiap muka surat.

Titik-titik kuning ini diatur untuk membentuk kod bagi membolehkan mana-mana unit forensik di seluruh dunia mengenalpasti jenis, model, tarikh serta nombor siri mesin tersebut.

Itulah cara Polis Belanda memperolehi informasi dalam siasatan mereka, sehingga mereka mampu mengenalpasti jenama pencetak yang digunakan sindiket iaitu pencetak dari jenama Canon lengkap dengan nombor sirinya.

Pengakuan wakil Xerox ini menyebabkan rahsia yang selama ini disembunyikan, mula diselidiki sedikit demi sedikit.

Rupa-rupanya sejak pertengahan dekad 1980-an lagi pengeluar-pengeluar mesin cetak telah pun menandatangani perjanjian dengan kerajaan khasnya kerajaan Amerika Syarikat dan negara Eropah, untuk membangunkan sistem yang dikenali sebagai 'Kod Identifikasi Mesin' atau 'Machine Identification Code' (MIC) ke dalam setiap mesin cetakan.

MIC dibangunkan pada peringkat awal dengan menggunakan kepakaran Xerox yang membangunkan sistem kod titik kuning, digelarkan 'microdots' sebelum pengeluar-pengeluar lain turut memperkenalkan sistem keselamatan mereka sendiri.

Semua itu besar kemungkinan tidak akan didedahkan sekiranya kejayaan siasatan Polis Belanda dalam menumpaskan sindiket wang palsu di negara mereka, tidak dilaporkan dalam media.

Disebabkan pendedahan tersebut, Electronic Frontier Foundation atau EFF - sebuah badan bebas yang melindungi kebebasan orang ramai dalam isu digital, meminta kerjasama orang ramai menghantar kepada mereka pelbagai sampel cetakan untuk dikaji.

Ini akan membolehkan EFF mengenalpasti model-model yang mempunyai sistem MIC dibina di dalamnya secara senyap-senyap.

Hasil kajian EFF mula dilaporkan secara berkala dan setakat tahun 2017, mendapati majoriti pengeluar mesin pencetak laser daripada kesemua jenama, mempunyai sistem MIC dalam setiap cetakan sama ada dalam bentuk titik kuning, kod tersembunyi atau penggunaan corak-corak khas dalam dokumen.

Bantuan orang ramai menghantar sampel juga membantu EFF mengenalpasti kelainan mesin pencetak laser dengan mesin pencetak jenis lain seperti mesin 'inkjet' yang cukup popular.

Ini diandaikan berlaku disebabkan hasil wang kertas palsu yang dicetak oleh mesin 'inkjet' mudah untuk dikenalpasti kepalsuannya kerana mempunyai kualiti lebih rendah, yang jauh berbeza berbanding pencetak laser.

Berikutan pendedahan tentang sistem rahsia ini, akhirnya fungsi 'microdots' didedahkan secara rasmi kepada orang awam pada tahun 2010.

Kerajaan Amerika Syarikat beserta 9 pengeluar mesin pencetak terbesar dunia iaitu Canon, Brother, Casio, Hewlett-Packard, Konica, Minolta, Ricoh, Sharp dan Xerox bersetuju untuk mematuhi akta yang dinamakan sebagai US Secret Service and Freedom of Information Act (FOIA).

FOIA menjadikan fungsi MIC sebagai satu fungsi rasmi yang wajib disertakan sekali, dalam semua pengeluaran produk mesin pencetak laser.

Pada tahun 2011 Xerox yang mempelopori teknologi MIC mula meletakkan kenyataan rasmi tentang MIC dalam manual produk mereka, menerangkan keperluan fungsi keselamatan tersebut disebabkan faktor keselamatan, mampu mengenalpasti aktiviti percetakan wang palsu dengan berkesan.

Sehingga tahun 2018, empat sistem MIC yang berbeza didapati digunakan oleh kesemua pengeluar mesin cetak di seluruh dunia.

Walaupun demikian, setakat ini hanya satu yang berjaya ditafsir pengguna iaitu sistem titik kuning yang digunakan oleh Xerox.

3 lagi sistem MIC yang mencetak grid, corak dan pelbagai corak rawak pada dokumen belum dapat difahami sepenuhnya apa kandungannya - melainkan oleh pihak pengeluar.

Jadi beringatlah, sekiranya anda seorang pengguna mesin cetak laser sama ada di rumah atau di pejabat (termasuklah mesin fotostat), setiap dokumen yang anda cetak akan mengandungi kod-kod yang menunjukkan banyak maklumat tentang peranti anda.

Dalam satu kes tahun 2017 melibatkan seorang pembocor maklumat National Security Agency (NSA) Amerika Syarikat, beliau bertindak mencetak dokumen sulit dengan pencetak laser, untuk dihantar kepada pihak media.

Dengan hanya menggunakan imej dokumen tersebut saja, sudah cukup untuk pihak NSA mengenalpasti siapa dalang di sebalik kejadian itu.


5 Atlit Terkenal Dunia Yang Sebenarnya Mempunyai Masalah Kesihatan

Sebut atlit, kita mesti akan membayangkan seseorang yang tubuhnya berada dalam tahap paling optimum dari segi kekuatan ototnya dan juga kesihatannya.

Hanya dengan mempunyai tubuh badan yang kerap dikatakan sebagai 'peak physical condition' barulah seseorang atlit dapat bersaing 100% meningkatkan peluangnya untuk menang.

Walau bagaimanapun, ada juga kumpulan kecil atlit yang sebenarnya terpaksa bertanding dalam keadaan di mana mereka mempunyai masalah kesihatan. Apa yang menarik, kekangan itu tidak menghalang mereka daripada menggapai puncak kejayaan.

Bekas pemain nombor 1 dunia, Venus Williams sangat terkenal sebagai salah seorang pemain tenis terbaik di dunia bersama-sama adiknya, Serena Williams. Williams menjadi wanita kulit hitam pertama merangkul gelaran nombor 1 dunia pada tahun 2002, sejak format pertandingan tenis antabangsa diubah pada tahun 1968.

Pada tahun 2011, semasa menyertai pertandingan US Open, Williams didapati mengidap sejenis penyakit auto-imuninasi yang dilabelkan sebagai sindrom Sjogren. Sindrom bersifat jangka masa panjang itu merencatkan kemampuan tubuh manusia untuk menghasilkan kelembapan dalam kulit, sehingga menyebabkan masalah pada pergerakan otot.

Sindrom tersebut belum dapat dikenali punca sebenarnya, tetapi menyebabkan mata dan bibir Williams sentiasa kering menyukarkan dia bertanding, selain masalah pernafasan yang kronik. Williams menjalani rawatan, mengubah tabiat diet dan berjaya kembali bertanding.

Berdepan sindrom tersebut, Williams melakukan kemunculan semula dengan bantuan ubat-ubatan, kembali menduduki kedudukan lima teratas dunia pada tahun 2017 dan masih aktif hingga kini.

Kisah atlit angkat berat dari Colombia ini merupakan salah satu kisah inspirasi paling membanggakan, apabila kita bercerita tentang atlit Olimpik.

Berikutan prestasinya yang baik, Figueroa berjaya mewakili negaranya dalam temasya Olimpik tahun 2004 namun pulang tanpa pingat selepas hanya berjaya menduduki tempat kelima.

Penyertaan kedua beliau dalam temasya tersebut pada tahun 2008 berakhir dengan kekecewaan selepas dia gagal melakukan angkatan. Pemeriksaan dijalankan mendapati dia mengalami masalah hernia tulang belakang, yang mengakibatkan tangan kanannya gagal berfungsi pada tahap kekuatan sebenar.

Dia kembali dalam Olimpik tahun 2012, berjaya menyamai rekod Olimpik ketika itu namun hanya melayakkan dia memenangi pingat perak.

Figueroa sekali lagi menjalani pembedahan pada awal tahun 2016 pada tulang belakang, kembali ke Olimpik 2016 dan memenangi pingat emas pertamanya yang juga pingat emas pertama untuk negara Colombia. Lejen.

Nama Lou Gehrig akan terus dikenang sebagai nama yang dikaitkan dengan penyakit yang dihidapinya sendiri, sindrom Lou Gehrig.

Seorang pemain besbol berbakat, kejayaan Gehrig di atas padang sebagai seorang pemukul digeruni semua pihak dan rekodnya dalam sukan tersebut di Amerika Syarikat, masih gagal dipecahkan pemain-pemain sehingga kini.

Pada tahun 1938 semasa musim liga sedang berjalan, Gehrig mula kerap mengadu masalah pada badannya walaupun prestasi masih dikatakan stabil, sebelum prestasinya mula merudum bermula pada tahun 1939 dan dia sendiri memilih untuk tidak diturunkan, hanya duduk di tepi padang memainkan tugasnya sebagai kapten pasukan.

Selepas diagnosis dijalankan, Gehrig didapati mengidap penyakit misteri yang menyebabkan dia hilang kekuatan otot, paralisis dan dijangka mampu hidup hanya selama 3 tahun lagi. Gehrig meninggal dunia pada bulan Jun 1941.

Penyakit misteri yang dihadapinya terus dikenali sebagai 'sindrom Lou Gehrig', sejenis kecacatan bersifat progresif yang menyerang tubuh hingga mengakibatkan sistem saraf seseorang rosak.

Salah seorang daripada pemain bola sepak paling terkenal dunia, Lionel Messi berdepan dengan masalah tumbesaran tubuh sejak muda lagi pada usia 11 tahun, yang dikenali dengan nama 'Masalah Kekurangan Hormon Tumbesaran' atau 'Growth Hormone Deficiency' (GHD).

Pada usia 11 tahun, tinggi Messi kekal pada tahap 4 kaki 2 inci semasa dia didiagnosis menghidap GHD oleh pakar perubatan. Bagi membantu anak mereka membesar, keluarga Messi terpaksa membelanjakan sekitar RM3800 sebulan untuk mendapatkan suntikan hormon yang akan membantu beliau meninggi.

Disebabkan itulah dua kelab gergasi Argentina memilih untuk tidak mengambil risiko menandatangani beliau, sebelum kelab Sepanyol FC Barcelona bersetuju untuk menanggung kos perubatan tersebut, membolehkan Messi bukan saja membesar malahan membantu merangsang perkembangan bahagian otak, penglihatan dan imuniti.

Kini, Lionel Messi mempunyai ketinggian 5 kaki 7 inci, bergelar sebagai pemain terbaik dunia serta telahpun merangkul banyak kejuaraan liga domestik dan Eropah.

Pasti ramai tidak menyedari pemegang rekod dunia larian pecut 100 meter dari Jamaica, Usain Bolt sebenarnya bergelut dengan masalah tulang belakang abnormal sepanjang kariernya.

Penyakit scoliosis yang dihadapinya sejak muda lagi menyebabkan Bolt mempunyai tulang belakang yang melengkung, telah mengakibatkan Bolt mengalami banyak kecederaan akibat daripada beban yang perlu ditanggung tubuhnya kerana tidak menyedari dia mengalami masalah tersebut.

Tulang belakangnya mempunyai bentuk 'S', condong melebihi 40 darjah memerlukan Bolt melakukan latihan khas bagi memperkuatkan bahagian pinggangnya agar dapat menampung pergerakan dengan lebih baik.

Disebabkan oleh masalah ini, cara Bolt berlari juga berbeza. Dia dilaporkan menghentam bumi dengan kaki kanan lebih kuat berbanding kaki kiri dan kaki kirinya didapati berpijak lebih lama, disebabkan oleh tubuhnya cuba menyeimbangkan postur badannya semasa berlari.

Bolt mengumumkan persaraan daripada dunia sukan pada tahun 2017 dan kita semua tahu, rekod dunia yang dibuat pada tahun 2009 masih bertahan hingga kini.


Lehi, Organisasi Rahsia Zionis Yang Merancang Untuk Bekerjasama Dengan Pihak Nazi

Kita seringkali terkeliru mengenai Zionis. Zionis adalah sekumpulan orang Yahudi yang percaya bahawa tanah yang mereka duduki dan rampas (melalui keganasan) daripada tanah-tanah milik orang Palestin. Tidak semua orang Yahudi berfahaman Zionis, tetapi Zionis itu berbangsa Yahudi.

Usaha menubuhkan negara yang mereka gelar Israel ini bermula pada awal abad ke 20. Berkenaan statusnya pula, Malaysia secara rasminya tidak mempunyai hubungai diplomatik dengan Israel seperti yang tercatat pada passport Malaysia.

Sekiranya Zionis sudah dilihat kejam, sebenarnya terdapat satu lagi serpihan puak atau kumpulan Zionis yang mengambil pendekatan lebih ekstrim. Dikenali sebagai Herut Israel atau singkatannya Lehi, kumpulan ini ditubuhkan sekitar tahun 1940.

Kumpulan Lehi ini dipimpin oleh ketua mereka Avraham "Yair" Stern. Mereka sanggup melakukan apa sahaja untuk mencapai matlamat mereka menubuhkan negara fasis Israel dengan apa jua cara sekalipun termasuklah membunuh, melakukan pengeboman dan merancang bekerjasama dengan pihak Nazi dibwah pimpinan Hitler.

Tujuan penubuhannya adalah untuk mengusir pihak berkuasa Britain dari Palestin secara paksa, membenarkan migrasi Yahudi tanpa had dan pembentukan sebuah negara Yahudi baharu secara total.

Bekerjasama dengan pihak Nazi? Kedengaran pelik bukan? Bukankah Nazi mahu menghapuskan orang Yahudi? Bagaimanakah kumpulan Lehi ini boleh merancang untuk bekerjasama dengan satu pihak yang ingin menghapuskan kaum mereka sendiri?

Untuk memahami bagaimana idea gla ini boleh terhasil, kita perlu memaham keadaan politik zaman tersebut.

Lama sebelum Avraham "Yair" Stern menubuhkan kumpulannya, militan Zionis telah berjuang untuk kemerdekaan dari negara Zionis yang lebih pragmatik di bawah bimbingan aktivis politik kelahiran Rusia, Ze'ev Jabotinsky.

Ze'ev Jabotinsky adalah individu yang membantu menubuhkan Irgun, sebuah kumpulan pengganas radikal yang berusaha mengusir orang Inggeris dari Palestin yang pada masa itu secara longgar memerintah kawasan Tebing Barat.

Ketika itu, keadaan di Palestin juga sedang bergolak. Palestin sudah dihuni oleh beberapa kumpulan penentang ketika Inggeris menyerang. Ini termasuklah orang Kristian, Yahudi, Arab dan lain lain yang masing-masing mendakwa bahawa mereka lebih berhak ke atas tanah milik orang Palestin.

Keadaan tidak stabil di Palestin ini diburukkan lagi pada tahun 1939 apabila Britain sewanang-wenangnya mengisytiharkan bahawa tanah ini mestilah menjadi negara Israel dalam tempuh 10 tahun. Orang Arab dan Zionis tidak bersetuju dengan arahan ini yang dilihat sebagai pengkhianatan terhadap janji awal yang telah mereka persetujui dengan Britain.

Walaupun kumpulan penggananas Irgun telah diarahkan oleh ketua mereka untuk tidak melakukan pemberontakan secara terbuka, salah seorang anggotanya Avraham Stern tidak setuju. Dia percaya bahawa Britain adalah musuh Israel yang paling signifikan dan menimbulkan ancaman terbesar bagi penubuhan negara Yahudi di Israel.

Walaupun Avraham Stern percaya bahawa Adolf Hitler adalah anti-Semitik, dia juga percaya bahawa tentera Nazi berguna dalam merealisasikan visinya tentang penubuhan kerajaan Israel yang berautoriti. Maka, lahirlah pecahan kumpulan Irgun yang dikenali sebagai Lohamei Herut Yisrael (atau singkatannya Lehi) yang bermaksud pejuang kebebasan Israel.

Untuk merealisasikan kerjasama ini, dia telah menawarkan kesetiaan Lehi kepada pasukan Kuasa Paksi. Sebagai tukaran, Avraham Stern mahukan semua orang Yahudi yang dianggarkan seramai 40 ribu orang yang berada di bawah penguasaan Nazi dipindahkan ke Palestin untuk dilatih bagi melawan British.

Idea ini bukan sahaja pelik, malah tidak masuk akal. Logikkah Adolf Hitler boleh membenarkan migrasi keluar orang Yahudi beramai-ramai sedangnya dia sememangnya bercita-cita mahu menghapuskan mereka?

Malah ketika itu, pasukan Kuasa Paksi sudah berada di kemuncak dan sedang rakus meluaskan penguasaan mereka di kawasan Eropah. Maka, sudah semestinya tiada keperluan buat mereka untuk menerima tawaran kerjasama daripada Lehi yang sungguh tidak masuk akal.

Avraham Stern telah membuat tawaran kerjasama ini 3 kali, pertamanya kepada Itali dan kemudiannya Jerman pada tahun 1941. Malangnya, tidak ada mana-mana kerajaan fasis ini yang berminat dengan kerjasama seperti ini.

Kesungguhan Avraham Stern menentang Inggeris semakin memuncak apabila dia mengetahui bahawa ayahnya terperangkap di Poland. Dia percaya hal ini disebabkan oleh sekatan British terhadap mingrasi Yahudi dan tidak menyedari bahawa ianya sebenarnya terjadi kerana pasukan Nazi sedang bersiap untukkk melakukan pembunuhan besar-besaran terhadap orang Yahudi Poland.

Namun, pada akhirnya, kesalahan terbesar Avraham Stern adalah kerana dia gagal mengenali betapa jahatnya Hitler ketika itu dan kerana sangat berharap dapat menjalin kerjasama dengan pasukan yang dia percaya akan mengambil alih dunia satu hari nanti..

Pada Februari 1942, Avrahem Stern yang ketika itu sangat dikehendaki telah ditembak mati oleh pasukan polis British. Dengan kematiannya dan beberapa orang pengikut Lehi ditangka, maka secar rasminya kumpulan ini terkubur.

Sementara itu, dua orang pemimpin tertinggi Lehi, Yitzhak Shamir dan Eliyahu Giladi telah melarikan diri dari tahanan dan telah menubuhkan semula organisasi ini berdasarkan kempen rompakan bank, pengeboman, pembunuhan, dan penculikan orang Yahudi kaya di seluruh Palestin.


5 Alternatif Terbaik Kepada Teknologi Global Positioning System (GPS)

Sedar atau tidak, kita banyak menggunakan kemudahan GPS dalam kehidupan seharian. Aplikasi telefon pintar seperti Google Maps, Waze dan seumpamanya memanfaatkan GPS untuk membantu kita mengetahui lokasi sesuatu tempat dan jarak antara dua lokasi dengan mudah.

Dalam hal GPS ini, kita mungkin harus berterima kasih kepada kerajaan Amerika Syarikat kerana memberikan akses kepada manusia daripada seluruh dunia untuk menggunakan teknologi GPS yang dibangunkan mereka secara percuma. Ianya dibiayai oleh pembayar cukai rakyat Amerika Syarikat.

Sekiranya anda ingin mengetahui lebih lanjut mengenai GPS, sila baca artikel kami Bagaimana Sistem GPS Berfungsi untuk mengetahui lebih mendalam mengenai teknologi ini. Kali ini, kami ingin perkenalkan ada kepada beberapa alternatif kepada sistem GPS ini yang dibangunkan oleh beberapa lain.

Ada diantaranya yang didakwa lebih tepat dan jitu dalam memberikan sesuatu lokasi. Walau bagaimanapun, dalam artikel ini kami hanya ingin memperkenalkannya sahaja dan tidak akan membuat perbandingan sistem manakah yang lebih baik.

GLONASS dibangunkan oleh Russia dan sudah beroperasi sejak tahun 1995 lagi. Ya, GLONASS bukanlah baru cuma ianya kurang popular bagi orawang awam. Teknologi GLONASS ini dibantu oleh 24 buah satelit.

Sebagai perbandingan, GPS mempunyai 31 satelit. Untuk membolehkan sesuatu sistem satelit navigasi global berfungsi, lebih daripada 20 satelit diperlukan dan Rusia telah mengekalkan kesemua satelit ini sejak 2010.

Selain itu, GLONASS dan GPS mempunyai ketinggian dan tempoh orbit yang hampir sama, oleh itu, daripada segi ketepatan kedua-duanya agak serupa. Daripada segi ketepatan, GLONASS mempunyai ketepatan lokasi 5 - 10 meter yang dianggap cukup bagus dan sangat mirip dengan GPS yang mempunyai ketepatan lokasi antara 4 - 7 meter.

China juga tidak ketinggalan dalam persaingan membina sistem satelit navigasi global mereka sendiri. Dikenali sebagai BeiDou, sistem ini telah dibangunkan pada tahun 2000 sebagai alternatif dan persaingan kepada sistem GPS sedia ada.

Walau bagaimanapun, pada peringkat awal sistem ini  hanya mempunyai 2 satelit oleh itu liputannya agak terhad dan ketepatan lokasinya juga kurang bagus. Untuk mempertingkatkan ketepatannya, pada 2012 dan 2015 China telah melancarkan tambahan 10 dan 15 satelit ke orbit Bumi.

Selepas tahun 2015, China menambah 7 lagi satelit ke orbit bumi menjadikan terdapat keseluruhan 33 satelit dalam sistem BeiDou ini. Dari segi liputan, sistem ini boleh dikatakan setaraf dengan GPS. Untuk lokasi pula, ianya mempunyai ketepatan antara 3 - 5 meter untuk kegunaan awam dan 10cm untuk kegunaan tentera.

Oleh kerana negara-negara besar mempunyai sistem navigasi satelit mereka sendiri, Kesatuan Eropah memutuskan untuk turut mengambil keputusan untk membangunkan sistem mereka sendiri.

Mereka memulakan pembangunan pada tahun 2005 dan akhirnya pada tahun 2016, sistem satelit navigasi global Galileo dilancarkan. Pada ketika ini, sistem ini mempunyai 22 satelit dan pihak EU bercadang untuk meningkatkan sehingga ke 30 satelit pada masa depan untuk meningkatkan ketepatan lokasi dan meluaskan liputannya.

Dari segi mekanisme kerja, GPS dan Galileo hampir berada pada satah bumi yang sama tetapi ketinggiannya sedikit lebih tinggi. Akibat daripada perbezaan ini, Galileo masih mempunyai beberapa masalah isyarat lemah di beberapa kawasan.

Walau bagaimanapun, masalah ini kelak akan dapat diatasi apabila penambahan satelit akan membolehkan sistem Galileo ini berfungsi dengan kapasiti penuh yang pastinya lebih tepat dan menyeluruh.

NavIC dianggap masih baru dalam dunia sistem navigasi namun selayaknya dipuji. Tidak seperti GPS, GLONASS, BeiDou dan Galileo yang merupakan sistem satelit navigasi global, liputan NavIC lebih kecil.

Sekiranya semua sistem satelit navigasi global yang dinyatakan di atas berkemampuan untuk mengesan lokasi di seluruh muka bumi, NavIC adalah sistem satelit navigasi serantau yang dibangunkan hanya untuk mengesan lokasi di India dan negara berdekatannya sahaja.

Penerima signal NavIC telah diwajibkan pemasangannya pada kenderaan komersial di India dan ia dijangka boleh digunakan untuk pengguna telefon bimbit pada separuh tahun pertama 2020. Selain itu, terdapat rancangan untuk menambah bilangan satelitnya daripada 7 ke 11 untuk menambah baik, liputan dan ketepatannya.

Quasi-Zenith Satellite System (QZSS) adalah sistem navigasi satelit serantau yang dibangunkan oleh Jepun dan sangat serupa dengan NavIC yang dibangunkan India. QZSS juga dikenali sebagai Michibiki dalam bahasa Jepun dan sistem ini mempunyai 4 buah satelit.

Jepun memulakan projek ini pada tahun 2010 dan melancarkan perkhidmatan tersebut untuk kegunaan awam pada tahun 2018. Sama seperti GPS, objektif Quasi-Zenith adalah untuk menyediakan perkhidmatan penentuan lokasi yang tepat dan stabil di Jepun dan sebahagian wilayah Asia-Oceania.

Walaupun pengembangan sistem navigasi satelit ini dilihat agak perlahan, mereka komited untuk melancarkan 7 satelit lagi pada tahun 2023.

Walaupun terdapat beberapa alternatif bagi sistem GPS, satu perkara lagi yang perlu diingatkan di sini ialah pengguna tidak dapat memilih sistem satelit navigasi global  mana yang boleh mereka gunakan.

Semuanya bergantung pada aplikasi telefon pintar dan aplikasi navigasi yang mereka gunakan. Ada sesengah peranti baru seperti jam sukan Garmin misalnya, memberikan kebebasan kepada para pengguna untuk memilih satelit yang mahu digunakan (melalui bahagian tetapan jam) untuk mengukur jarak larian mereka.


Kisah Pembunuhan Dua Beranak Oleh Polis di India

Pada 19 Jun 2020, E. Bennicks yang berusia 32 tahun seorang pengusaha kedai telefon di Thoothukudi, Tamil Nadu, menerima kunjungan rakannya di premis sekitar jam 8 malam.

Rakannya memberitahu Bennicks ayahnya, P. Jayaraj telah ditahan pihak polis.

Terkejut mendengar perkhabaran tersebut, Bennicks segera menutup kedai, berkejar ke balai polis Sathankulam di mana ayahnya yang berusia 59 tahun sedang disoal siasat.

Setibanya di sana, Bennicks segera memeriksa sama ada ayahnya masih ada di situ atau tidak, tetapi dia diberitahu bahawa dia perlu ditahan bagi membantu siasatan.

Rakannya yang turut sama mengikuti Bennicks diberitahu kedua-dua anak beranak itu akan ditahan sehingga 20 Jun 2020.

Tiga hari kemudian, waris kepada dua anak beranak itu dilaporkan menerima berita sedih kedua-duanya sudah pun meninggal dunia semasa dalam tahanan polis, di sebuah hospital kerajaan yang terletak di Kovilpati, 100 km dari kawasan di mana mereka tinggal.

Sehari sebelum kedua-duanya ditahan, Jayaraj dan Bennicks dilaporkan telah menjalankan perniagaan melebihi tempoh waktu yang dibenarkan akibat peraturan kawalan pergerakan kerajaan India.

Menurut pihak polis, arahan agar kedai ditutup dibantah dengan agresif beserta ugutan yang dipercayai dibuat oleh Jayaraj dan Bennicks, menyebabkan berlakunya insiden kekasaran antara kedua-dua pihak.

Pihak polis mendakwa Jayaraj dan Bennicks berdegil serta berkeras mahu meneruskan perniagaan mereka, dilindungi beberapa orang rakan mereka yang ada.

Bimbang dengan ugutan berdepan kumpulan yang melindungi kedai tersebut yang lebih besar, pihak polis mengambil keputusan untuk bersurai sebelum bertindak menahan Jayaraj keesokannya.

Jayaraj dilaporkan ditahan lebih awal sebelum Bennicks sendiri hadir ke balai bagi mendapatkan maklumat tentang ayahnya.

Tiba di situ, Bennicks ditahan dan dikasari, mengakibatkan rakannya yang hadir cuba membantu.

Akhirnya, kesemua rakan mereka yang hadir selepas mendapat perkhabaran tentang penangkapan tersebut ditolak keluar dari balai, hanya mampu mendengar raungan kedua-dua anak beranak tersebut dari luar.

Kehadiran seorang Inspektor bernama Raghuganesh sekitar jam 11.30 malam merancakkan lagi pesta siasatan yang berlaku dalam balai tersebut.

Selepas sehari dalam tahanan, anggota polis barulah berusaha untuk mendapatkan kebenaran pihak majistret bagi membolehkan waran tangkapan dilakukan.

Untuk membolehkan waran dikeluarkan, laporan kesihatan yang mengesahkan tahap kesihatan kedua-duanya perlu disertakan sekali dalam permohonan, jadi Jayaraj dan Bennicks perlu dibawa ke hospital yang terletak di situ.

Tidak dikenalpasti apa sebabnya polis bertindak menghubungi waris mangsa pada awal pagi 20 Jun 2020, meminta agar Jayaraj dan Bennicks diambil sendiri untuk dibawa ke hospital.

Pada ketika inilah apa yang telah berlaku didedahkan sendiri oleh Jayaraj dan Bennicks yang masih lemah.

Kedua-duanya masih berlumuran dengan darah yang tidak berhenti mengalir dengan baju yang lusuh terkoyak sana-sini.

Tiba di hospital, pihak perubatan enggan mengeluarkan sijil pengesahan disebabkan oleh tekanan darah mereka yang terlalu tinggi, namun mereka dibenarkan berehat di hospital tersebut diberikan rawatan yang diperlukan.

Di sinilah waris mangsa mendapati berlakunya pendarahan teruk di bahagian dubur kedua-dua anak beranak tersebut.

Selepas hampir 4 jam dirawat, pihak polis yang enggan menunggu lagi terus mengarahkan agar pengesahan tahap kesihatan mereka dikeluarkan, bagi membolehkan waran majistret dimohon.

Jayaraj dan Bennicks dibawa menghadap majistret, namun sentiasa diapit oleh 4 orang anggota dan sengaja dibiarkan berdiri agak jauh daripada pegawai yang bertugas.

Permohonan penahanan kedua-duanya diluluskan, lalu Jayaraj dan Bennicks dibawa 100 km ke penjara Kovilpati sedangkan ada penjara lain yang terletak berdekatan.

Diapit oleh kenderaan polis, kereta yang dipandu rakan mereka membawa kedua-duanya dengan Bennicks tidak henti-henti menceritakan apa yang telah dilakukan kepada mereka sambil darah terus mengalir, membasahi kusyen yang diduduki.

Tiba di penjara, Jayaraj dan Bennicks diserahkan semula kepada kawalan pihak polis. Itulah kali terakhir kenalan mereka melihat mereka masih bernyawa.

Selepas dua hari dipenjarakan, Bennicks mengadu sakit dada serta mengalami kesukaran pernafasan. Dia dikejarkan ke hospital oleh pihak penjara ke hospital namun meninggal dunia pada awal pagi 22 Jun 2020.

Jayaraj pula menghembuskan nafas terakhir sehari selepas anaknya, apabila pihak hospital gagal menyelamatkan lelaki itu di hospital yang sama selepas diserang demam panas.

Berita kematian kedua-dua mendapat reaksi besar-besaran khasnya daripada kumpulan peniaga di Tamil Nadu, mendakwa pihak polis telah melakukan dua pembunuhan dengan sengaja.

Insiden itu menjadi lebih gempar setelah kakak kepada Bennicks, Persis dibenarkan sendiri untuk melihat tubuh ayah dan adiknya sebelum autopsi dijalankan.

Dalam temubual dengan pihak media yang dilangsungkan selepas itu, Persis mengakui keadaan tubuh ayah dan adiknya teruk.

Persis turut mengesahkan wujud kecederaan pada dubur kedua-duanya, dipercayai disebabkan tusukan kayu cota yang menyebabkan pendarahan teruk.

Berita yang diterima menyebabkan berlakunya hartal dan tunjuk perasaan di Tamil Nadu, bagi menuntut pembelaan.

Pihak peniaga bertindak menutup perniagaan mereka dan rusuhan berlaku menyebabkan tangkapan lebih 50 orang.

Pihak waris mangsa berdasarkan kepada keterangan saksi kejadian mendakwa berlaku dua pembunuhan didalangi oleh dua orang inspektor.

Mereka juga enggan menerima mayat kedua-duanya selagi mana pihak kerajaan enggan menghukum semua pihak yang terlibat.

Akibat desakan lantang, mahkamah tinggi Madras mengarahkan laporan dibuat bagi memulakan prosiding serta mengarahkan pihak polis menghantar kertas laporan, bagi memperjelaskan kes tersebut.

Dalam laporan yang diterima setakat ini, pihak penjara mengesahkan pelbagai kecederaan telah pun dilakukan ke atas kedua-duanya, pada hari mereka menerima kemasukan kedua-dua pesalah tersebut.

Beberapa nama yang dilaporkan terlibat telah pun digantung tugas mereka serta sedang disiasat.

Bagi meringankan beban kewangan yang perlu ditanggung keluarga waris akibat kehilangan dua ahli keluarga terdekat, pihak kerajaan dan pembangkang Tamil Nadu mengumumkan saluran dana sebanyak RM205,000 serta tawaran peluang pekerjaan dalam sektor awam untuk seorang ahli keluarga waris.

Disebabkan oleh kekangan Covid-19, kesemua bukti dan laporan yang telah dikumpulkan setakat ini hanya akan dibentangkan pada 30 Jun 2020, meliputi rekod penjara, rekod bedah siasat dan juga rakaman litar tertutup yang diperolehi daripada balai lokasi kejadian bermula.

Walaupun banyak pihak menuduh pihak polis sebagai dalang utama kejadian ini, beban kesalahan dipertanggungjawabkan sepenuhnya kepada pihak majistret yang didakwa gagal memainkan peranannya.

Pihak majistret dalam sesuatu kes seperti ini, perlulah menggunakan kuasanya untuk menemui terlebih dahulu dan menemuramah suspek sebelum waran tangkapan diluluskan.

Adakah insiden ini boleh merebak menjadi sebesar seperti apa yang berlaku selepas kematian George Floyd di Amerika Syarikat? Sama-samalah kita tunggu dan lihat.

NHRC to take necessary action against officials responsible for Thoothukudi deaths

Sexual torture inflicted on father-son in TN police custody: Witnesses


Kisah Jepun Membiayai Perang Dunia Kedua Dengan Penanaman Ganja

Bermula akhir tahun 1800-an hingga pertengahan 1900-an, Imperial Jepun memulakan usaha selama beberapa dekad untuk membina sebuah kerajaan di Pasifik. Setelah menguasai Korea, Taiwan dan berbagai pulau di sekitarnya, Jepun mula memfokuskan kepada negara jirannya, China.

Menjelang tahun 1920-an, China berada dalam keadaan tidak stabil kerana sedang mengalami perang saudara kerana terdapat puak-puak yang bersaing untuk berkuasa setelah maharaja terakhir negara itu digulingkan.

Walaupun menguasai China pada ketika itu mungkin tidak sukar, Jepun sedar mahu mengekalkan kuasa di China begitu rumit disebabkan oleh banyak pemberontakan, menyebabkan kos pentadbiran akan melambung tinggi.

Oleh itu Jepun merancang untuk menguasai China melalui industri candu. Candu merupakan salah satu musuh lama China yang mampu melemahkan daya tahan negara tersebut terhadap penjajahan sambil mengaut keuntungan untuk membiayai tentera mereka sendiri.

Inilah taktik licik Jepun mengaut keuntungan untuk membiayai operasi ketenteraan mereka.

Askar Kwantung, pasukan khas tentera Jepun yang memerintah kerajaan boneka di Manchuria dan mengawal industri dadah di sana

Penaklukan Jepun terhadap negara Jirannya China secara rasminya bermula apabila mereka berjaya menawan wilayah Manchuria di timur laut China pada tahun 1931. Konflik kecil kemudian meletus ketika Jepun berusaha meluaskan penguasaannya ke bahagian selatan dari Manchuria sebelum ke seluruh bahagia China selama beberapa tahun menddatang.

Akhirnya, pada tahun 1937, Jepun melancarkan serangan penuh ke atas China dan menawan Beijing, Shanghai, dan beberapa bandar besar lain sehinggalah tamatnya Perang Dunia Kedua yang menyaksikan kekalahan Jepun.

Di Manchuria, Jepun membina kerajaan boneka Manchukuo yang dikendalikannya dan dieksploitasi melalui pelbagai kaedah yang kejam. Dan satu kaedah penting yang digunakan Jepun adalah membangunkan industri candu, morfin dan heroin yang dirancang untuk menjadikan orang China ketagih akannya dan membuat keuntungan untuk membiayai pasukan ketenteraan Jepun.

Di China, Jepun melancarkan pelbagai kempen yang secara aktif berusaha untuk membuatkan orang awam ketagih dengan dadah, seterusnya memastikan kebergantungan tinggi mereka terhadap industri ini.

Sementara itu, pada masa yang sama tokoh-tokoh penting dalam industri candu dilantik ke kabinet Imperial Jepun yang menggambarkan bahawa perdagangan dadah ini mempunyai kepentingan tinggi terhadap pendapatan dan kewangan Jepun.

Ketika zaman kemuncaknya, keuntungan besar Jepun daripada penjualan heroin dan morfin ini menyamai keseluruhan anggaran bajet tahunan China dan Jepun melaburkan kembali keuntungan tersebut ke dalam kekuatan ketenteraan mereka. Ianya merupakan satu strategik licik Jepun untuk membiayai pasukan ketenteraan mereka melalui industri candu di China.

Candu telah digunakan sebagai ubat penahan sakit sejak tahun 3400 BC lagi. Malah, sejarah penggunaannya di China untuk tujuan perubatan dan rekreasi telah direkodkan seawal abad ke 7 AD lagi.

Namun, Britain lah yang memperkenalkan candi secara meluas ke seluruh China pada pertengahhan 1900-an melalui Perang Candu. Ketika era peperangan ini, pihak Britain telah memanipulasikan jutaan rakyat China dengan menjadikan mereka ketagih akan bahan ini, seterusnya menjana keuntungan bagi pihak mereka sendiri.

Malah, bahan terlarang ini juga merupakan cara paling popular bagi panglima perang China untuk membiayai tentera mereka dan membeli kesetiaan mereka hingga tahun 1920-an.

Zhang Xueliang, penguasa Manchuria hingga tahun 1931, dirinya sendiri adalah seorang penagih candu. Bahkan setelah dia berhenti terhadap pengambilan bahan itu pada tahun 1928, dia telah membiayai pasukan ketenteraannya dengan penjualan candu. Oleh itu, apabila Jepun menyerang Manchuria pada tahun 1931, mereka juga telah menggunakan strategi yang sama.

Jeneral Kenji Doihara adalah individu yang melihat potensi China untuk dijadikan sebagai lubuk bagi menjana pendapatan bagi membiayai operasi ketenteraan Jepun. Jeneral ini jugalah yang memutuskan bahawa Jepun harus memberi subsidi kepada petani kecil China untuk menghasilkan candu.

Tanaman candu ini kemudian diproses menjadi morfin dan heroin bermutu tinggi di makmal milik syarikat mega Jepun, Mitsui, untuk dijual di seluruh wilayah Jepun sebagai ubat. Idea tersebut telah diambil dan pada tahun 1937, 90 peratus candu haram dunia dihasilkan di makmal Jepun.

Namun, Jeneral Kenji Doihara sebenarnya mempunyai rancangan yang lebih besar daripada ini.

Industri narkotik Jepun mempunyai dua tujuan. Yang pertama adalah untuk menghasilkan sejumlah besar wang untuk membiayai operasi ketenteraan mereka dan pada masa yang sama meneruskan perluasan empayar mereka di kawasan Pasifik.

Tujuan kedua adalah untuk melembutkan penentangan dan pemberontakan orang-orang China terhadap penjajahan Jepun di negara mereka, untuk mewujudkan penduduk yang bergantung kepada pihak Jepun (untuk mendapatkan bekalan candu) dan tidak akan memberontak kerana takut kehilangan bekalan candu.

Salah satu langkah pertama yang dilakukan Jepun untuk menguasai Manchukuo adalah dengan menghasilkan rokok emas berwarna-warni berjenama Golden Bat yang diperbuat daripada candu. Ia adalah jenama mewah yang juga dibuat oleh syarikat Mitsui.

Rokok-rokok ini telah dihantar ke Manchukuo di mana ianya telah diedarkan secara percuma kepada orang awam. Lama-kelamaan, mereka berjaya menjadikan sebahagian besar daripada masyarakat setempat ketagih kepada candu. Pada tahun 1937, kawasan yang dikuasai Jepun di Manchuria dan sekitarnya menghasilkan 2,796,000 paun candu - sementara keperluan perubatan yang sah untuk seluruh dunia hanya 500,000 paun.

International Military Tribunal for the Far East yang mendakwa salah laku Jepun dalam Perang Dunia Kedua

Untuk membantunya menguruskan pengedaran dadah dan urusan kewangan daripada industri ini, Jeneral Doihara telah mengupah Naoki Hoshino, seorang pegawai dari Kementerian Kewangan Jepun untuk mengetuai Lembaga Monopoli Opium Negara.

Perlantikan Hoshino ke dalam sistem pemerintah Manchukuo berjaya menghapuskan segala halangan antara kerajaan Jepun dan usaha untuk menghancurkan rakyat China dengan dadah. Menjelang tahun 1941, satu syarikat candu Jepun memperoleh penjualan 300 juta yuan, hampir sama dengan anggaran tahunan kerajaan China.

Kekayaan yang dimiliki Jepun menjadikan mereka semakin sombong. Malah, beberapa orang ketua tentera mereka dengan yakinnya mengatakan pasukan tentera mereka tidak memerlukan kebergantungan terhadap dadah untuk kekal bertenaga di medan perang. Hanya orang-orang lemah seperti orang Eropah, China dan India Timur sahaja memerlukan dadah.

Malangnya, industri dadah ini turut memberikan kesan buruk kepada pasukan tentera Jepun sendiri. Lama-kelamaan, askar Jepun mula bergantung kepada pengambilan dadah untuk membuang perasaan takut dan trauma. Tidak kurang yang mengambilnya untuk menghilangkan kesunyian kerana berjauhan daripada rumah dan keluarga.

Walaupun telah diberikan amaran akan dikenakan hukuman berat, tentera Jepun banyak menyalahgunakan heroin dan morfin. Masalah ketagihan dalam kalangan tentera Jepun begiitu kronik sehingga terdapat hospital dikhaskan untuk askar yang mempunyai ketagihan terhadap bahan terlarang ini.

Setelah Jepun tewas dalam perang ini, akhirnya industri dadah ini terbongkar. Setelah penyerahan diri Jepun yang mengakhiri Perang Dunia  Kedua pada tahun 1945, pasukan tentera Berekutu telah melancarkan Tribunal Tentera Antarabangsa untuk mendakwa salah laku Jepun ini.

Antara penjenayah yang mereka tangkap dan mahu adili ialah Kenji Doihara dan Naoki Hoshino. Kenji Doihara didapati bersalah atas jenayah perang dan dijatuhkan hukuman mati. Dia digantung pada tahun 1948. Naoki Hoshino dijatuhi hukuman penjara seumur hidup tetapi hanya menjalani hukuman 13 tahun sebelum dibebaskan.


Kenapa Indonesia Dinamakan Sebagai 'Indo'?

Orang Melayu itu rumpunnya di nusantara. Itu adalah pendapat yang dipegang, hasil daripada sejarah masyarakat Melayu yang tinggal di kawasan ini sejak sekian lama.

Cabang Melayu itu dikatakan luas, bukan saja terhad kepada orang di Malaysia (kini) sebaliknya turut meliputi kawasan Indonesia, selatan Thailand sehinggalah sejauh Champa yang kini terletak dalam Kemboja.

Sehingga kini kita ada orang Melayu Bugis, Melayu Pattani, Melayu Sri Lanka, Melayu Filipina, Melayu Brunei dan banyak lagi pecahan orang Melayu, merangkumi apa yang diistilahkan sebagai 'orang Austronesia' dalam lapangan kajian sains.

Persoalan utamanya di sini, jika sejarah orang Melayu menyatakan Melayu itu besar jejaknya - kenapa pula orang Indonesia menggunakan nama 'Indo' tidak menggunakan nama 'Melayu'?

Kawasan asal Indonesia sejak zaman dahulu kala mempunyai banyak gelaran, bergantung kepada tanah asal orang yang menyebutnya.

Orang tanah besar China menggelarkan kepulauan Indonesia sebagai 'Nan-hai' yang membawa makna pulau di bahagian selatan lautan.

Nama Indonesia bagi rujukan orang tanah besar India pula adalah 'Dwipantara', diambil daripada gabungan bahasa Sanskrit 'dwipa' yang membawa makna pulau dan 'antara' yang bermakna seberang, jadi Dwipantara merujuk kepada sebuah pulau yang berada jauh di seberang.

Orang-orang Arab pula menggelarkan Indonesia sebagai 'Jazair al-Jawi' yang merujuk kepada kepulauan diduduki oleh orang-orang berketurunan Jawa.

Tidak ada istilah 'Indo' digunakan dalam semua nama di atas. Mana datangnya istilah itu?

Disebabkan oleh kekangan pengetahuan masyarakat barat zaman dahulu tentang tanah dan benua di bahagian Asia Tenggara, mereka lebih gemar menggunakan istilah 'India Timur' bagi merujuknya.

Gerakan kolonial Belanda yang bermula pada abad ke 16 di bawah Syarikat India Timur Belanda yang menjajah Indonesia, menamakan kawasan Indonesia sebagai 'Dutch East Indies' bagi merujuk kepada koloni mereka.

Seluruh kawasan tersebut dianggap sebahagian daripada koloni Belanda bermula pada tahun 1800 dengan nama rasminya dalam istilah Belanda 'Nederlandsch-Indië.'

Istilah itu pula datang daripada istilah yang digunakan oleh orang barat untuk merujuk kepada tanah besar India, diambil daripada perkataan Latin 'indus' kerana pada masa itu, mereka beranggapan tanah besar India itu luas dengan taburan etnik yang besar.

Pada era ini, nama Indonesia di kalangan pihak barat wujud dalam pelbagai format. Ada yang menggelarkannya East Indies, ada yang menggelarkannya Insulinde (Kepulauan India) dan ada juga yang menamakannya sebagai 'Indian Archipelago.'

Selain itu, gelaran yang turut digunakan adalah 'Oost-Indie,' ' Indische Archipel', ' East Indian Archipelago', 'Eastern Archipelago' dan beberapa gelaran lain. Kesemuanya berkisar kepada penggunaan istilah 'India' yang sebenarnya agak kurang tepat.

Disebabkan oleh pengetahuan bahawa tanah besar India dan kepulauan Indonesia bukanlah berkait antara satu sama lain, usaha orang barat untuk menamakan semula Indonesia mula dijalankan, bagi merungkai kekeliruan yang ada.

Dua nama yang kerap disebutkan sebagai penyebab utama kewujudan nama 'Indonesia' sekarang, adalah George Samuel Windsor Earl seorang peguam dan penulis dari Britain dan James Richardson Logan, seorang peguam dan penulis Scotland yang berkhidmat di Pulau Pinang.

Kedua-dua individu sudah sekian lama belayar di sekitar Asia Tenggara, sebelum kedua-duanya bertemu dan bekerjasama di bawah satu firma yang terletak di Singapura pada tahun 1850.

Earl mencadangkan dua nama, sama ada 'Indunesia' atau 'Melayunesia.' Kedua-duanya merupakan gabungan perkataan asal iaitu 'Indies' atau 'Melayu', dicantumkan dengan perkataan Greek 'nesos' yang membawa maksud pulau.

Bagi Earl, nama 'Melayunesia' yang membawa makna Kepulauan Melayu untuk merujuk Indonesia, bertepatan dengan susur galur masyarakat yang menetap di situ serta lebih spesifik berbanding istilah 'Indies' atau 'Hindu' yang mereka gunakan.

Logan dalam tulisannya yang terbit selepas tulisan Earl menganggap pilihan Earl tidak tepat, kerana nama 'Indunesia' yang dicadangkan Earl lebih baik.

Bagi Logan 'Indunesia' mengambil kira faktor geografi kedudukan kepulauan tersebut, berbanding 'Melayunesia' yang menggunakan nama etnik penduduk di situ.

Bagaimanapun, dalam tulisannya juga Logan tidak menggemari istilah Greek yang digunakan, sebaliknya mencadangkan agar penyelidik barat memperkenalkan satu istilah Inggeris yang lebih sesuai bagi menggantikan 'nesos'.

Walaupun tidak menggemari terma gabungan 'Indies' dan 'Nesos' (Nesia), Logan tetap menggunakan istilah itu dalam tulisannya bagi merujuk kepada kepulauan tersebut berbeza dengan Earl yang terus berhenti menggunakan istilah tersebut - walaupun dia yang mencadangkannya sendiri.

Satu perubahan yang dilakukan Logan adalah ejaannya. Logan menukarkan ejaan asal Earl daripada 'Indunesia' kepada 'Indonesia.'

Malang bagi mereka berdua, penggunaan istilah 'Indonesia' hanya mula popular selepas penerbitan koleksi tulisan seorang pengkaji Jerman bernama Adolf Bastian pada tahun 1884.

Dalam bukunya 'Indonesian oder die Inseln des Malayischen' yang diterbitkan di Berlin, istilah 'Indonesia' mula digunakan secara meluas sehinggakan Bastian dikreditkan sebagai pencipta nama Indonesia yang sebenar; walaupun Bastian sendiri pernah merekodkan nama Logan sebagai rujukan beliau dalam tulisan lebih awal pada tahun 1869.

Namun sehingga kini masih ramai yang tersalah sangka menganggap Adolf Bastian adalah pencipta istilah 'Indonesia' sedangkan Logan mengambilnya daripada istilah cadangan Windsor Earl, yang tidak digemari perekanya sendiri.

Bermula sebagai rujukan geografi, istilah 'Indonesia' mula berkembang menjadi satu identiti dan budaya sebelum mula dipilih menjadi nama komuniti.

Pada bulan November 1917, kumpulan pelajar Indonesia di Belanda mula menggunakan nama 'Indonesisch Verbond van Studeerenden' atau Persatuan Pelajar Indonesia, menandakan kali pertama istilah tersebut digunakan secara rasmi dalam bentuk pergerakan.

Kongres Pemuda yang dianjurkan di Betawi pada tahun 1928 menjadi titik penting pembentukan identiti baru 'Indonesia', selepas persidangan tersebut berjaya mencapai persetujuan untuk menggunakan ideologi satu bangsa (bangsa Indonesia), satu bahasa (bahasa Indonesia) dan satu tanahair (Indonesia) sebagai penyatu identiti masyarakat mereka.

Disebabkan oleh gerakan nasionalis yang dilihat semakin hangat bermula, kerajaan Belanda yang pada ketika itu melihat penyatuan identiti ini sebagai satu ancaman yang besar pada kedudukan mereka.

Beberapa pihak cuba menenggelamkan identiti yang menyatukan hampir keseluruhan masyarakat ketika ini, menyamakan 'Indonesia' sebagai satu taktik ciptaan komunis dalam menjatuhkan kerajaan kolonial yang sah.

Akhirnya selepas desakan demi desakan yang menuntut agar Belanda keluar bagi membolehkan sebuah negara republik baru dibentuk, penjajah Belanda akhirnya bersetuju untuk mengiktiraf terma 'Indonesia'; meminda perlembagaan yang dibuat Belanda pada tahun 1948 - memadamkan nama rasmi Nederlandch-Indie digantikan dengan nama baru 'Indonesie' atau Indonesia yang ada sekarang.

Southeast Asia: A Historical Encyclopedia, from Angkor Wat to East Timor


Lelaki "Mat Salleh" Yang Perjuangkan Nasib Suku Penan - Bruno Manser

Bruno Manser mungkin nama yang cukup asing bagi kita di Semenanjung Malaysia. Namun, bagi penduduk di kepulauan Borneo atau lebih tepat lagi di Sarawak, nama lelaki ini disanjung kerana pernah memperjuangkan nasib suku Penan di Sarawak.

Menariknya, Bruno Manser bukanlah seorang warganegara Malaysia sebaliknya seorang aktivis daripada Switzerland. Kerana keberanian dan usahanya memperjuangkan nasib orang pribumi suku Penan ini, ramai orang menggelarnya "lebih Penan daripada orang Penan sendiri"!

Bruno Manser lahir di Basel, Switzerland pada tahun 1954. Ketika berusia 19 tahun, beliau pernah dipenjarakan kerana enggan menyertai latihan ketenteraan yang diwajibkan kepada setiap remaja warganegara Switzerland. Setelah dibebaskan, beliau bekerja sebagai pengembala haiwan selama kira-kira 12 tahun.

Ketika inilah, beliau mula memupuk minatnya dalam penghasilan kraftangan dan ilmu perubatan terapi. Beliau juga mempunyai kebolehan mengikat batu bata, mengukir di kulit, memelihara lebah, menenun dan menghasilkan pakaian dan kasutnya sendiri. Dia juga kerap melakukan pendakian gunung dan pendakian teknikal.

Ketika berusia 30 tahun, beliau telah datang ke Terengganu, Malaysia dan tinggal bersama dengan sebuah keluarga warga tempatan. Pada tahun 1984 ketika sedang belajar lebih mendalam mengenai hutan di Malaysia, beliau telah diperkenalkan dengan sebuah suku nomad yang dikenali sebagai Penan.

Minatnya terhadap orang Penan ini tidak terhenti di situ. Beliau mahu berjumpa orang-orang Penan ini dan mahu mendalami kehidupan mereka dengan lebih dekat. Maka, pada tahun yang sama beliau telah terbang ke Sarawak dengan menggunakan visa pelancong.

Setibanya di Sarawak, beliau telah menyertai sebuah ekspedisi di Gunung Mulu bersama sekumpulan orang kulit putih. Berbekalkan dengan keyakinan yang ada, beliau memulakan usaha pertama menjejaki penempatan orang Penan secara sendirian. Namun, usaha awalnya ini gagal berana beliau jatuh sakit kerana termakan tumbuhan yang beracun.

Usahanya selepas itu berhasil apabila beliau berjaya menemukan penempatan orang Penan di Long Seridan yang terletak di Sungai Limbang. Pada awalnya, beliau cuba mendekati kumpulan Penan ini namun kehadirannya tidak dialu-alukan. Mereka sekadar mengabaikannya.

Setelah beberapa minggu hidup bersama orang Penan, secara perlahan-lahan orang Penan mula menerima kehadirannya. Namun, hidupnya bukanlah mudah. Orang Penan bergantung pada hasil buah-buahan dan berburu dengan menggunakan teknik sumpitan. Maka, Bruno Manser perlu belajar bagaimana mahu hidup seperti mereka.

Keadaan menjadi lebih sukar kerana beliau tidak memahami bahasa yang digunakan suku Penan ini dan begitulah sebaliknya. Namun, lama-kelamaan Bruno Manser mula seronok hidup dalam kalangan suku Penan ini. Bahkan, dia juga sudah mahir berburu, memancing dan memakai cawat seperti orang Penan.

Kerana peribadinya yang sangat baik hati, orang Penan sangat selesa dengan kehadirannya. Malah, mereka menggelarkan beliau "Laki Penan". Ketua suku Penan, Along Sega juga menganggapnya seperti keluarganya sendiri. Sepanjang hidup dengan orang Penan, Bruno Manser rajin menulis nota dalam buku catatannya mengenai segala apa yang dipelajari daripada mereka.

Sementara itu, apabila berita mengenai Bruno Manser ini tersebar, media mula menggelarnya sebagai Tarzan Orang Putih. Tidak kurang yang mengecam dan menuduhnya bodoh kerana kerana mahu memilih hidup seperti orang Penan.

Ketika hidup besama suku Penan ini, Bruno Manser sedar bahawa suku Penan sangat terkesan dengan aktiviti pembalakan yang berlaku di hutan-hutan di Sarawak. Aktiviti pembalakan ini menyebabkan air sungai yang digunakan tercemar, semakin kurang haiwan yang boleh diburu dan kemusnahan beberapa khazanah berharga di hutan.

Bruno Manser dan Along Sega mula mengajar orang Penan ini bagaimana untuk melakukan sekatan jalan bagi menghalang lori-lori balak ini daripada terus menggondol hutan mereka.

Selain itu, beliau mula mencari dan menyatukan suku-suku lain di hutan tersebut agar dapat bersama-sama mempertahankan hutan yang menjadi tempat tinggal mereka. Beliau umpama seorang ketua yang mengatur segala strategi dan mesyuarat antara suku-suku berlainan ini.

Tindakannya ini tidak disenangi oleh beberapa pihak berkepentingan dalam aktiviti pembalakan ini sehinggakan terdapat ganjaran ratusan ribu ringgit bagi sesiapa yang berjaya menangkapnya. Malangnya, beliau tidak dapat tinggal lebih lama di Malaysia kerana visa pelancongnya telah tamat tempoh pada tahun 1983.

Keputusan berat untuk kembali pulang ke tanah airnya terpaksa dibuat memandangkan ibu bapanya jatuh sakit.

Bruno Manser membuat terjunan paragliding dan mendarat di hadapan rumah Ketua Menteri Sarawak, stunt yang telah menarik ramai pihak untuk membuat liputan tentang perjuangannya mempertahankan nasib suku Penan

Walaupun telah pulang semula ke Switzerland, perjuangannya untuk membantu suku Penan ditindas oleh syarikat-syarikat balak ini tidak berakhir. Dia kembali hampir setiap tahun setelah meninggalkan Sarawak untuk memberi bantuan kepada suku tersebut. Kebiasannya, beliau sering memasuki kawasan-kawasan ini secara haram dengan melintasi sempadan melalui Brunei dan Kalimantan, Indonesia.

Pada 17 Julai 1991, semasa sidang kemuncak G7 ke-17, Bruno Manser memanjat naik ke sebuah tiang lampu setinggi 30 kaki di luar pusat media sidang kemuncak tersebut. Setelah sampai di puncak, beliau membuka sepanduk yang memaparkan mesej mengenai keadaan hutan hujan Sarawak.

Tujuannya tidak lain hanyalah ingin membuka mata masyarakat mengenai nasib suku Penan yang dianaktirikan kerana kerakusan industri pembalakan.

Kemudian pada tahun 1991, Bruno Manser menubuhkan Bruno Manser Fonds (BMF), sebuah dana yang dirancang untuk membantu memulihara hutan hujan dan penduduk pribumi di Sarawak. Dia menguruskan dana dari rumahnya di Basel, Switzerland.

Selain dari mendapat perhatian media, perjuangannya itu juga menjadikannya musuh kepada Ketua Menteri Sarawak ketika itu. Keadaan ini memaksa Ketua Menteri Sarawak pada ketika itu secara terbuka meminta orang luar tidak campur tangan dalam hal ehwal dalam Sarawak.

Bruno Manser juga pernah beberapa kali membuat tawaran untuk bekerjasama dengan pihak negeri Sarawak dalam memperjuangkan nasib suku Penan. Malangnya, surat yang pernah dihantarnya tidak pernah di balas.

Pada tahun 1999, beliau secara senyap-senyap telah masuk ke Kuching, namun kehadirannya tidak disedari polis kerana telah mencukur mukanya dan memakai baju sut. Beliau telah menyewa paraglider untuk mendarat di rumah Taib Mahmud waktu Hari Raya dan memberikan sebuah kambing mainan sebagai tawaran perdamaian.

Akibat tindakannya ini, beliau telah dimasukkan ke penjara dan dihantar pulang ke Switzerland. Walau bagaimanapun, tindakannya ini berjaya menarik perhatian ramai pihak. Beberapa saluran televisyen antarabangsa seperti Universal Studios dan National Geographic mula membuat liputan.

Bruno Manser sedar bahawa perjuangannya semakin lemah apabila suku Penan terpaksa menjual tanah-tanah mereka kepada syarikat-syarikat pembalakan kerana masalah kewangan. Pada tahun 2000, beliau cuba untuk masuk ke Sarawak sekali lagi melalui Kalimantan.

Tiada siapa yang dapat menyangka bahawa inilah kali terakhir beliau memasuki Sarawak sebelum hilang secara misteri. Pada 15 Februari 2000, Bruno Manser dan Paleu (seorang lelaki Penan) telah memulakan perjalanan mereka ke Sarawak. Mereka turut ditemani oleh John Kuenzli (setiausaha BMF) dan sekumpulan krew penggambaran.

Selepas satu ketika, hanya Bruno Manser dan Paleu (serta anaknya) sahaja yang meneruskan perjalan sehingga ke sempadan Kalimantan-Sarawak. Perjalanan ini mengambil masa kira-kira 2 minggu dengan berjalan kaki, mendaki gunung dan menaiki bot.

Bruno Manser kali terakhir dilihat membawa beg galas seberat 30 kilogram oleh rakannya dari Penan, Paleu dan anak lelaki Paleu pada 25 Mei 2000. Mereka menemani Manser sehingga ke anak kaki Bukit Batu Lawi. Bruno Manser kemudian menyatakan niatnya untuk mendaki gunung itu sendiri dan meminta Paleu meninggalkannya di sana.

Itulah kali terakhir kelibatnya dilihat. BMF dan sekumpulan orang Penan berusaha mencari Bruno Manser namun usaha tersebut tidak menemuinya. Namun, tidak ada pasukan pencari yang sanggup mencari di kawasan batu kapur curam sepanjang 100 meter terakhir yang membentuk puncak Bukit Batu Lawi.

Ada kemungkinan beliau telah jatuh di sisi gunung, tetapi mayatnya dan barang-barangnya tidak dijumpai. Setelah ekspedisi pencarian tidak membuahkan hasil, mahkamah sivil di Basel-Stadt mengisytiharkan Bruno Manser mati secara sah pada 10 Mac 2005.


Pulau Sebatik : Pulau Yang Dikongsi Malaysia dan Indonesia

Dalam salah satu artikel kami, kami telah menceritakan tentang dua buah pulau bersebelahan yang terletak hanya 3.8 km di antara satu sama lain iaitu Pulau Diomede, yang bukan setakat diperintah dua buah kerajaan berbeza malahan mempunyai jarak waktu yang agak jauh jaraknya.

Hasil daripada artikel tersebut, salah seorang pembaca tegar Iluminasi ada menyebut tentang sebuah pulau bernama Pulau Sebatik, yang dikatakan mempunyai keunikan serupa.

Bagaimanapun kami mendapati Pulau Sebatik lebih unik kerana ia hanyalah sebuah pulau tetapi dikongsikan oleh dua buah negara berbeza.

Terima kasih kerana berkongsikan kepada kami tentang pulau ini dan kami tujukan artikel ini, khas untuk anda.

Terletak di bahagian Timur Kalimantan, Pulau Sebatik merupakan salah satu kawasan yang sehingga kini menjadi isu perbalahan antara kerajaan Malaysia dengan Indonesia.

Konflik berkenaan sempadan ini semuanya bermula pada tahun 2002, selepas Mahkamah Kehakiman Antarabangsa (ICJ) memutuskan untuk menganugerahkan Malaysia pemilikan dua buah pulau iaitu Pulau Ligitan dan Pulau Sipadan; dengan undian 16 berbalas 1 berpihak kepada Malaysia.

Kes perbicaraan berkaitan pemilikan kedua buah pulau dimulakan pada tahun 1997, atas persetujuan kedua-dua buah negara yang melakukan tuntutan. Perbicaraan dimulakan pada 14 Mei 1998.

Kedua-dua pulau hanyalah besaiz kecil. Ligitan terletak 21 batu nautika dari Tanjung Tutop, tidak jauh dari Semporna. Sentiasa berada di atas paras air, Ligitan mempunyai tumbuhan-tumbuhan renek serta beberapa batang pokok tanpa didiami sesiapa (ketika itu).

Sipadan pula mempunyai keluasan 0.13 km persegi, terletak 42 batu nautika daripada Pulau Sebatik.

Pulau Sipadan terbentuk hasil pergerakan aktiviti gunung berapi, mempunyai kawasan hutan yang tebal serta kawasan terumbu yang indah.

Sekitar tahun 1980-an, Sipadan tidak dihuni sesiapa tetapi popularitinya sebagai kawasan pelancongan mengubah suasana itu.

Akibat daripada keputusan ICJ, garis sempadan antara kedua-dua negara secara rasmi diperbaharui - mengakibatkan garis sempadan baru mengekalkan garis sempadan cadangan asal Indonesia yang lalu betul-betul di atas Pulau Sebatik; membahagikan pulau itu kepada dua bahagian.

Puncanya, perjanjian di antara British dan Belanda satu masa dahulu mengakibatkan pembahagian pulau tersebut di antara kedua-dua pihak.

Selepas kemerdekaan Malaysia dan Indonesia, kedua-duanya terus dinamakan sebagai pemilik Pulau Sebatik menyebabkan pemilikan pulau itu berpecah dua.

Bahagian utaranya jatuh kepada Malaysia sementara selatannya pula jatuh ke dalam kawasan Indonesia. Akibat daripada keputusan ICJ itu, secara rasmi Pulau Sebatik terpaksa dipisahkan dua, membelah komuniti yang menetap di dalamnya sekian lama.

Selepas tewas dalam perbicaraan tahun 2002, kita dan Indonesia terus bertelagah dalam isu garis sempadan perairan Ambalat pada tahun 2005 yang sehingga kini belum berkesudahan.

Hasil daripada konfrontasi kedua-dua negara, penduduk Pulau Sebatik mula menerima campur tangan dua kerajaan yang sedikit-sebanyak mengganggu gugat hidup mereka.

Propaganda geopolitik mula disebarkan bagi memastikan penduduk Pulau Sebatik yang sudah pun terbelah dua, terus dipecahkan lagi dengan isu-isu identiti nasional.

Sejarah menunjukkan penduduk Pulau Sebatik sebenarnya sejak awal lagi lebih banyak berhubung dengan kawasan di Malaysia, khasnya di pekan Tawau yang terletak tidak jauh dari mereka.

Kebergantungan mereka dengan Tawau bukan saja dalam segi ekonomi, malahan budaya juga dikatakan dikongsi bersama.

Namun apakan daya, disebabkan oleh ketetapan sempadan memerlukan penduduk sebuah pulau membawa dua ideologi identiti yang nyata berbeza, akhirnya yang jadi mangsa adalah penduduk di situ juga.

Kerajaan Malaysia dan kerajaan Indonesia mengambil pendekatan berbeza dalam memajukan Pulau Sebatik.

Indonesia lebih agresif, membangunkan dua buah pekan kecil iaitu Sei Nyamuk yang bertindak sebagai pusat komuniti dan Mantikas yang menjadi pusat nelayan.

Kerajaan Malaysia pula melalui program Mini Estet Sejahtera dikendalikan kerajaan negeri Sabah, memulakan program pembukaan 15 buah kampung baru bagi meningkatkan jumlah populasi.

Bagaimanapun, populasi Sebatik Indonesia nyata lebih tinggi dengan kehadiran lebih 80,000 penduduk tetap sementara Sebatik Malaysia pula hanya sekitar 25,000 orang.

Perbezaan ini dikatakan berpunca daripada lokasi Tawau sendiri yang terletak berdekatan, dirasakan lebih menarik untuk dijadikan tempat tinggal penduduk Sebatik bahagian Malaysia.

Aktiviti utama penduduk Sebatik tak kiralah di bahagian mana, adalah penanaman padi, koko, kelapa, kopi, lada hitam, kelapa sawit serta kumpulan komuniti kecil nelayan.

Walaupun berkongsi sempadan yang sama, semua penduduk biasanya menggunakan 3 kawasan di mana pergerakan rentas sempadan kerap berlaku, sama ada secara haram atau sah.

Tiga sempadan itu terletak di tiga buah kawasan berbeza, iaitu Liyang Bunyu, Sungai Pancang dan Haji Kuning.

Liyang Bunyu terkenal sebagai kawasan rentas sempadan yang mudah dilalui, walaupun tentera Indonesia ada menempatkan askar mereka di sana.

Laluan ini menjadi lokasi utama aktiviti keluar masuk pekerja ladang yang terletak di bahagian Malaysia, tanpa ada sekatan.

Bagaimanapun, disebabkan oleh kemudahan tersebut lokasi ini juga popular untuk berlakunya aktiviti penyeludupan.

Barang utama yang kerap diseludup adalah tong gas. Ini kerana harga tong gas di Malaysia jauh lebih rendah berbanding di Indonesia yang mampu mencecah 2 kali ganda, menyebabkan produk itu mendapat permintaan tinggi di bahagian Indonesia.

Sungai Pancang pula mempunyai beberapa buah keluarga yang telah pun menetap di situ berdekad-dekad lamanya.

Apa yang menarik untuk diceritakan, selepas penghakiman ICJ dicapai dan kedua-dua kerajaan tampak saling cabar-mencabar antara satu sama lain, bukan semua keluarga di Sungai Pancang menyedari mereka sudah pun menetap di 'negara luar' untuk beberapa tahun.

Keluarga-keluarga warga Indonesia ini menghadapi masalah besar selepas kerajaan Malaysia mula membangunkan kawasan yang mereka diami, menyebabkan ada penduduk yang terpaksa berpindah 'pulang ke negara asal', kerana kediaman mereka kini terletak dalam Malaysia.

Sehingga kini dipercayai masih ada penduduk Indonesia yang menetap di sekitar Sungai Pancang, yang sentiasa berdepan risiko dihalau keluar.

Bagi seorang penduduk bernama Mappangara dan pasangannya Hasidah yang tinggal di Haji Kuning, kekalutan yang berlaku dijadikan manfaat sepenuhnya pada mereka berdua.

Rumahnya menjadi salah satu daripada lima buah rumah yang unik, terletak betul-betul di atas garis sempadan Malaysia-Indonesia.

Rumah Mappangara terbahagi kepada dua; ruang tamunya terletak di Indonesia, sementara dapurnya pula terletak di Malaysia!

Mappangara dan isterinya pula orang Indonesia, jika anda nak tahu.

Berbeza dengan Sungai Pancang di mana kawalan sempadan lebih ketat dijalankan, penduduk Haji Kuning tidak berdepan masalah besar.

Setakat ini kedua-dua buah kerajaan hanya memejamkan sebelah mata tentang situasi unik penduduk di sini tanpa ada pengusiran dijalankan.

Disebabkan keunikan ini, rumah-rumah di Haji Kuning kerap dikunjungi wartawan serta pelancong yang berminat untuk melihat lebih dekat situasi aneh yang dilalui mereka, disebabkan oleh kewujudan sistem garis sempadan antara negara.

Jika tiada aral melintang, kami akan cuba membincangkan tentang isu Pulau Sebatik daripada segi perundangan serta masalah yang dihadapi penduduk dan langkah yang cuba diperkenalkan bagi meringankan polemik ini.

CASE CONCERNING SOVEREIGNTY OVER PULAU LIGITAN AND PULAU SIPADAN (fail PDF)


Kesan COVID-19: Lebih Banyak Pelitup Muka Terapung Di Laut Berbanding Obor-Obor

Ahli konservasi alam sekitar telah memberi amaran bahawa pandemik koronavirus boleh mencetuskan lonjakan terhadap pencemaran laut, iaitu menambah banyak sampah plastik yang sudah lama mengancam kehidupan laut.

Ini selepas mereka  meemukan topeng pakai-buang dalam jumlah yang tersangat banyak terapung-apung seperti obor-obor dan sarung tangan getah terdampar di dasar laut.

Sebuah pertubuhan tak berkeuntungan dikenali sebagai Opération Mer Propre, yang mana antara aktiviti mereka termasuklah mengutip sampah secara berkala di Ivory Coast, telah memberikan amaran keras pada bulan lalu.

Para penyelam menemui apa yang disebut oleh organisasi ini sebagai "sampah-sarap COVID-19", yang terdiri daripada sarung tangan, pelitup muka dan botol-botol pensanitasi tangan di bawah ombak Mediterranean, yang bercampuran dengan sampah-sampah biasa seperti cawan pakai buang dan tin aluminium.

Apa yang menakutkan adalah jumlah pelitup muka dan sarung tangan yang ditemui adalah sangat banyak dan mereka juga bimbang bahawa ini mungkin akan menjadi pencemaran jenis baharu yang mungkin akan menjadi sesuatu yang biasa kerana hampir seluruh dunia bergantung kepada produk-produk ini untuk memerangi koronavirus.

Menurut Laurent Lombart dari Opération Mer Propre, pihak berkuasa telah memesan 2 juta pelitup muka pakai buang di Perancis sahaja dan dengan ini, kita akan berhadapan risiko lebih banyak pelitup muka berbanding obor-obor di Mediterranean.

Organisasi ini berhara bahawa apa yang sedang berlaku ketika ini akan membuatkan orang ramai lebih memilih untuk memakai pelitup muka pakai buang dan membasuh tangan dengan lebih kerap sebagai alternatif kepada sarung tangan lateks.

Joffrey Peltier berkata bahawa dengan semua alternatif yang ada, plastik bukanlah satu-satunya penyelesaian untuk melindungi kita daripada COVID-19.

Pada tahun-tahun sebelum pandemik COVID-19 muncul, para ahli alam sekitar telah memberikan amaran ancaman terhadap lautan dan kehidupan laut disebabkan oleh peningkatan mendadak melibatkan pencemaran plastik.

Menurut UN Environment, sebanyak 13 juta tan plastik dibuang ke lautan setiap tahun, dan laut Medditerranean melihatkan 570,000 tan plastik mencemarkannya setiap tahun.

Untuk melihat perkara ini dengan perspektif lebih murah, ini bersamaan dengan membuang 33.8 botol setiap minit atau 1.13 botol setiap 2 saat ke dalam laut berkenaan.

Angka-angka ini berisiko berkembang dengan lebih dahsyat ketika mana kebanyakan negara di dunia sedang berperang melawan pandemik COVID-19.

Pelitup muka biasanya mengandungi polipropilena dan dengan jangka hayat 450 tahun, pencemaran pelitup muka ini dilihatkan sebagai bom masa terhadap alam sekitar.

Awal tahun ini, OceansAsia yang berpangkalan di Hong Kong menyuarakan kebimbangan yang sama setelah melakukan tinjauan tentang serpihan laut di Pulau Soko yang tidak berpenghuni.

Dalam tinjauan itu, OceansAsia menemui 70 pelitup muka di sepanjang 100 meter pantai Pulau Soko dan seminggu kemudian, sebanyak 30 lagi pelitup muka di bawa ombak ke pantai.

Bayangkan bagaimana teruknya pencemaran di negara berkepadatan tinggi yang rata-ratanya populasinya menggunakan pelitup muka?

Kerana ingin tahu sejauh mana pelitup muka tersebut bergerak, Gary mula memeriksa pantai-pantai lain yang berdekatan. Hasilnya, mereka menemui pelitup muka di semua tempat yang diperiksa.

Menurut mereka, sejak masyarakat mula memakai pelitup muka, kesan dan akibat dapat dilihat pada pantai-pantai.

Walaupun sebahagian daripada pencemaran ini boleh dikaitkan dengan kecuaian, namun Garry membuat spekulasi bahawa pelitup muka kadang-kala dibawa oleh angin dari darat, bot dan tempat pembuangan sampah.

Pencemaran ini sangat mengancam haiwan laut terutamanya ikan lumba-lumba di kawasan tersebut yang menyangka bahawa pelitup muka sebagai makanan.